text:
Agakingirizo kari mu bintu by’ibanze bifasha abakunda gukora imibonano mpuzabitsina kwirinda indwara zinyuranye ndetse no kuba baterana inda zitateganyijwe, ariko rimwe na rimwe usanga
tyaza ubwenge
Nyamata : Inkomoko y’Amazi ya Ruganzu akurura bamukerarugendo
Isoko y’amazi ya Rwakibirizi iherereye mu Karere ka Bugesera mu Murenge wa Nyamata mu Kagari ka Rwakibirizi aho bakunze kwitak’umugezi w’Umwami. Rugoganya Augustin ni
Niba ukoresha Igikoresho kirimo O.S ya Android dore ibyo ukwiye kumenya hakiri kare
Guhitamo Smartphone nshya biba byiza ariko rimwe na rimwe guhitamo iyo ukoresha biba bitoroshye ,ariko niba ufite gahunda yo gukoresha igikoresho gikoresha OS ya
Reba hano ubusobanuro bwi inzozi Abantu bakunze kurota
Ubushakashatsi bwagaragajeko abantu bose barota, impamvu harimo abavuga ko batajya barota ni uko baba babyibagiwe naho ubundi umuntu wese ufite ubwonko ararota. Bamwe bavuga
Ese inzozi ni iki? Ese gusobanukirwa inzozi zawe byagufasha iki?
Muri make, inzozi ni uruhurirane rw’ibintu biba byizana tutabishaka maze tukamera nk’aho turi mo kubibamo kandi mu by’ukuri dusinziiriye.Abantu barota ibintu bitandukanye kandi byinshi
Niba wajyaga ukenera scanneur mugihe cyo kwohereza document bikana guhenda dore igisubizo
Guscanna documents ni ikintu abenshi dukenera cyane nk’iyo dushaka kohereza zimwe mu nyandiko kuri internet.Bikaba kandi byari bisanzwe bitugora tujya guscanna kure ndetse bikanadutwara
Kiliziya: Dore ibintu 20 byo kwitaho ugiye mu Misa
Misa ni ikoraniro rihebuje ry’abayoboke ba Kristu bakikije umusaserdoti, bateze amatwi Ijambo ry’Imana kandi batura Igitambo cy’Ukaristiya” (Gatigisimu, No 144). Kubera ko Misa ari
Umukobwa wateye imbere mu ikoranabuhanga arerekana uburyo bwiza bwo kwiga Programming.ukayimenya mugihe gito.
Muri iyi iminsi kurusha nikindi gihe cyigeze kubaho technology(ikoranabuhanga) iri mubintu bikenewe kandi biri guteza imbere ibikorwa byose aho biva bikagera ubu yaba abahinzi
Tyaza Ubwenge: Ubajijwe impamvu ariwowe ukwiriye guhabwa akazi muri Interview wasubiza ute?
Abakoresha benshi bakunze kubaza iki kibazo ngo : “Kuki ari wowe tugomba guha akazi kuruta abandi bose bagashaka kandi nabo babifitiye ubumenyi”, ushobora kubibazwa mundimi
Uganda: Abakoresha imbuga nkoranyambaga bagiye kujya basora amashilingi 100 ku munsi.
Guverinoma ya Uganda irateganya kujya isoresha ku munsi amashilingi 100 abantu bose bakoresha imbuga nkoranyambaga nka WhatsApp, Facebook, Twitter, Skype na Viber.Kuri uyu wa


c: text/html

text:
Ubukwe ni umwanya w’ibyishimo ku baba baremeranyije kubana bagahitamo kubihamiriza inshuti n’imiryango. Kuba baba bagutumiye ngo musangire umunezero, ntibikwiye ko uza mu mubare w’ibyo babara nk’ibyatumye ibirori byabo bitagenda neza nk’uko babyifuzaga.
Nyuma yo gutaha ubukwe butandukanye nitegereza uko ababutashye bitwara no kumva ibitekerezo by’abantu b’ingeri zinyuranye nabakusanyirije imwe mu myitwarire idahwitse twagiye duhurizaho.
Urutonde rw’ibintu ukwiye kugendera kure igihe utashye ubukwe ni rurerure ariko twahisemo kubagezaho bimwe mu bikunze kugaragara cyane.
Gutumirwa ukagenda uherekejwe
Rimwe mu makosa abantu bakora nkana ni ugutumirwa mu bukwe ugasanga ugiye uherekejwe n’abandi bantu baba abo mu muryango wawe cyangwa inshuti zawe. Hari n’uba afite abashyitsi bamusuye, akumva atabasiga mu rugo agahitamo kubajyana.
Ubitekerejeho neza ariko nawe wabona ko ari ukurengera kuko iyo umuntu ari gutegura ubukwe ateganya umubare runaka w’abatumirwa azabasha kwakira bigendanye n’ingengo y’imari yateganyije.
Niba ku rupapuro rw’ubutumire yaguhaye handitseho izina ryawe gusa wowe ukaza uherekejwe, aha ni ho uzasanga ibyari byateguwe bibaye bike. Nubwo batazakwerurira ko ibyo wakoze ari amakosa ariko buri wese ukuzi azakwibazaho.
Kujyana abana benshi
Kuba waherekezwa n’umwana wawe mu bukwe nta kibazo na kimwe kirimo cyane cyane igihe ku butumire wahawe handitseho ngo umuryango wa runaka.
Ariko nanone ibyaba byanditseho byose ntibiguha uburenganzira bwo kujyana abo wabyaye bose, aho usanga nk’umuntu yajyanye abana barindwi. Harimo n’abadatinya kujyana n’ab’abaturanyi.
Uretse kuba wowe ubwawe bishobora gutuma udakurikira neza umuhango witabiriye kuko uba ugomba kubacunga ngo batagira ibyo bangiza, binateza akajagari aho usanga bari kuzenguruka mu bashyitsi mu gihe bakina bakabakandagira cyangwa bakagira ibyo bamena.
Kurwanira ibiribwa n’ibinyobwa
Mu gihe andi makosa twavuze hejuru abantu benshi batayitaho, kurwanira ibiribwa n’ibinyobwa byo ni ibintu buri wese ufite umuco areba akanenga, ku buryo iyo ubikoze hari n’abadatinya kukunegura kandi bazi neza ko uri kubumva.
Biragayitse gutaha ubukwe mu gihe bari gutanga ibyo kunywa wowe utangiye gufata amacupa ugahisha munsi y’intebe cyangwa mu isakoshi igihe wayitwaje.
Uretse kuba ari umuco mubi ugaragaza inda nini, uba unirengaje ko atari wowe wenyine ukeneye ibinyobwa kandi uko ufata byinshi ariko utuma hari abagira ibyago byinshi byo gutaha bafite inyota, ugasanga utumye abateguye ubukwe bavugwaho ubusambo.
Ibi kandi binajyana n’amafunguro aho usanga umuntu yaruye ibiryo bikagenda bimeneka cyangwa yamara kugera mu byicaro agatangira guhisha mu mifuka y’imyenda.
Binagendana kandi no kunywa ukarenza urugero ku buryo mu gihe ubukwe burangiye usanga aho kuvuga uburyo ibirori byagenze, basubiramo amakosa atandukanye wakoreshejwe n’inzoga. Ubukwe ni umunsi wo kwishima ariko na none si umwanya wo kurengera.
Imyambarire idahwitse
Aha umuntu ashobora guhita atangira kwibaza ati “ese ni gute ushobora kuvuga ko uwatashye ubukwe yakwambara bidahwitse kandi aba yahisemo umwambaro yumva ko ari mwiza kurusha iyo atunze yose?”
Kwambara bidahwitse bivugwa hano ni uguhitamo ya myambaro umuntu wese akureba akibaza niba wabanje kubitekerezaho neza cyangwa wari wibagiwe aho ugiye.
Umwe mu bo twaganiye yatanze urugero agira ati “Hari ibintu noneho byateye aho nsigaye mbona abakobwa hafi ya bose basigaye bambara utuntu tugufi tubambika ubusa ngo ni yo imyenda y’ibirori.”
Aha ntabwo dushaka kugaragaza ko kwambara umwenda mugufi ari ikibazo kuko buri wese agira uko yambara bitewe n’impamvu ze bwite.
Ikosa rikomeye dushaka kugaragaza ni uguhitamo umwambaro uzatuma utambuka ukarangaza abantu kandi wenda abageni bageze mu gihe gikomeye cyo guhamya isezerano ryabo.
Ikindi ni uko nubwo abantu benshi batabyitaho, kwambara umweru igihe utashye ubukwe si byiza kuko ari ibara ryiranga cyane ndetse akenshi usanga umugeni ari ryo yahisemo.
Kwambara iri bara ndetse n’indi mirimbo igaragara cyane benshi babifata nko gushaka kugaragara mu birori cyane kandi atari wowe byagenewe. Igihe atari ryo abashyingiranwe basabye ko buri wese aza yambaye warihitamo igihe gusa rivanze n’andi mabara.
Gufata amafoto no kuyakwirakwiza
Ikindi kintu usanga kidakwiye kandi benshi dukora iyo twatashye ubukwe ni ukubyiganira imbere y’abageni ngo turi gufata amafoto. Aha tuba twirengagije ko abageni bateguye umufotozi w’umwuga kandi bazi neza ko hafi y’abitabiriye ibirori bose bafite telefoni zifotora.
Uretse kuba ibi bitera akavuyo ndetse bikarangaza abandi batumirwa, burya ni no kubangamira umufotozi w’umwuga uba wishyuwe ngo afate amafoto meza azabera urwibutso abashyingiranwe.
Hari undi muco noneho umaze gukwirakwira aho nyuma yo gufata amafoto y’abageni n’abandi batumirwa usanga nyiri ukuyafata ayashyira ku mbuga nkoranyambaga zirimo Facebook, Whatsapp, Twitter na Instagram.
Nta burenganzira na buto ufite bwo gufata umuntu ngo ukwirakwize ifoto ye mutabanje kubyumvikanaho. Ese n’iki kikubwira ko yifuza ko isura ye igaragara kuri izo mbuga nkoranyambaga zose?
Niba ubyifuza tegereza bo babanze baguhe ayo bifuza ko ajyaha hanze cyangwa ubereke ayo ufite ubasabe uburenganzira. Nutaha ubukwe ukabuzwa gufotora, ntuzitotombere uwabuteguye kuko ni ubuzima bwe bwite; afite uburenganzira bwo kugena amabwiriza agomba gukurikizwa ngo umunsi we ugende neza.
Nta wavuga amakosa umutumirwa akwiye kwirinda ngo yibagirwe ibijyanye no gukererwa, gutaha ibirori bitarangiye, guterura ibiganiro mu matsinda mu gihe imbere hari kuvugirwa ijambo cyangwa undi muhango no kumara umwanya munini wibereye kuri telefoni.

robotstxt: allowed

filter: keep


text:
Gicumbi – Bibohoye urwango abanyapolitike bo kuri leta ya Habyarimana yababibyemo
Sitade ya Byumba yari yuzuye abaturage baje kwizihiza ibirori Ubwo hizihizwaga isabukuru y’imyaka 20 u Rwanda rumaze rwibohoye abanyagicumbi bavuga ko bibohoye u rwango bari barabibwemo na leta y’uwahoze More...
Nyamasheke: Mukarutesi mu myaka ye y’ izabukuru avuga ko u Rwanda rwateye imbere
Mukarutesi Jyonovefa  ni umukecuru utuye mu mudugudu wa kirambo mu kagari ka kigoya mu murenge wa KANJONGO , avuga ko atazi imyaka ye ariko ko yakuze yumva bavuga ko barusha amahanga umwami wabo Musinga, akaba More...


text:
1 2
Igihe Kigeli yasabiye abaturagebe ngobavuge kobamushaka akili musima ntacyo mwakoze ubuse muravuga iki
Byose birateguye ujye usoma amategeko.
Mpyisi nabe umuhanga nyine, yo kwita Umwami Umuhindiro. Wenda Ndahindurwa yari Umuhindiro, ariko Kigeri V ntiyariwe, Yari umwami. Yo kumusubiza inyuma.
numwami turabyumva yabujijwe niki gutaha? ubwo se mushaka kumufata nka Fred Rwigema WADUCUYE korandebe iruta vuganumve na inyumba Aloisia jye ndamwibuka gusa Kigeri n'umunyarwanda kandi kubura umunyarwanda nakababaro kenshi njye ndacari muto ariko sindigito jye nubaha intwari zaducuye murwatubyaye apana mambo ingine ubwo mugiye kandi kuvuga ngo byacitse .
ikigaragara kubanyarwanda twese twabaye inyaryenge nasomye uko abantu bagiye basubiza itangazamakuru nihatari bose urumva bafite ukuri ariko ntibashaka guhita bakuvuga narumiwe kdi nanjye niko nasubiza da mbajijwe nitangazamakuru kukibazo nkiki. ariko ndumva yaza mu Rda tukamushyingura mucyubahiro nk Umwami cyane ko mushimira ko yubahirije kirazira z abami bamubanjirije nicyo cyatuma afatwa nkintwari kuko nibake babasha kugira iriya myaka badashatse pe kdi yarabizi neza ko ingoma ya cyami yarangiye imurangiriraho ari umwami mubyukuri ntakindi yari gukora pe uretse kuguma mubuhunzi. murakoze
Sorry
Ese bakunzi b'umuco nyarwanda, ni mu mumuco nyarwanda ko umwami yimira mu mahanga akarinda ubwo atanga? Ubona iyo atangira mu mahanga yari yaragiye gutabara. Ese nta testament yasize yanditse ngo mudusomere icyifuzo cye? Hari naho agikomeye ku cyemezo cye cyo kudataha mu rwamubyaye. Imana imwakire. Abo bajyanama be se babaye abande, cg barimika undi ?
Silas na Kamara muravuga ukuri. Iyi nteko yacu ko yari izi ko umwami w'u Rwanda azatanga yateganyije iki? Leta se yo? Silas icya gatatu ntitukivugaho rumwe. Imihango ni ngombwa. Ko Depite apfa bakayimukorera kuki umwami yatanga ntimukorerwe. Guhambwa mu cyubahiro n'imbwa irubahwa. Na mayibobo irubahwa. Umwami ni umwami my friend
Nagende nka Habyarimana na Kayibanda ntacyombona yabarushije.
Niko se uwiyise Musa, uramubwira ibyo atakoze se ngo abe akibikoze? None se azaza asobanure icyatumye adakora ibi cyangwa biriya? Rwose niba nta kiza uzi yakoze, si na ngombwa ku muntu wamaze gutabaruka ngo utangire kuvuga ibyo atakoze ntacyo bimaze, ibi nibyo bita guta ururimi. Simuzi, ariko ni ngombwa afite ibyiza yakoze, hari ibyo atatunganyije, ni nk'uko nawecyangwa jye n'undi wese atavuga ko watunganye muri byose no kuri bose.
Umwami nadashyingurwa mu Rwanda...Abakoloni baraba badutsinze kuko biraba byerekanye ko kumvikana no kubahana ku birabura ari ikintu kigoye!
Bavandimwe njye hari uko mbyumva kandi mbibona icya mbere nuko Kigeli V yari umunyarwanda nubwo yabaga ishyanga. yari afite uburenganzira nkubwandi banyarwanda ku gihugu cye. kimwe nabandi banyarwanda iyo umuntu agize ibyago cg agatabaruka umuryango uratabarwa nkumuco dusanganwe. icya kabiri nkundi munyarwanda wese utabarutse umuryango we ufite uruhare runini mu kugena aho umugogo we watabarizwa; icya gatatu nuko ntawushidikanya ko ari umwe mubabaye umwami w'u Rda mu bihe bitari byoroshye by'ukoroni ariko muzirikane ko turi mugihe cya repubulika mu gihe cyingoma ya cyami hari imihango yakorwaga ikagira nabayikora iyo umwami yabaga yatanze ubu abo bayikoraga ntabakiriho. icya kane nuko turimo kuvuga ibyo dutekereza ariko umuryango we ntacyo uragaragaza nkibazo bafite yaba ucya mikoro cg aho umugogo watabarizwa. icya gatanu ntekereza nuko icya ngombwa atari imihango ahubwo nuko agomba gushyingurwa mu cyubahiro nkabandi banyarwanda tugafatanya na leta;umuryango we; inshuti nabavandimwe akaruhukira mu mahoro.
Njye ndumva urwanda nubutegetsi bwa Kagame butifuza kwinjira mumateka yumwami. Ntabwunvikane bwari y'umwami na FPR nuyumunsi.
Rip kuri umwami wacu
kagame yaragowe ubumugiye kuvuga ngo niwe wamwishe!!! gusa birababaje kuba umwami aguye ishyanga.
ntacyo twarenzaho nazanwe mugihungu cye ashyigurwe mucyubahiro nurwamubyaye
Nibaza uko umuntu wiyumvamo ubunyarwanda yagombye guha agaciro Umwami atitaye kubyo yakoze n'ibyo atakoze.
Gusa birabaje arko agomba kuza iwacu kuko ni we kandi nimurwe rero abavandimwe be babyumvikaneho aze murwamubyaye naho mpysi numuhanga kuma interview
Nukuri Uretse Nokuba Umwami Ngendunva Agomba Gushyingurwa Mugihugu Cy,amavuko
NTAKUNDI IMANA NIMUHI IRUHUIKO RIDASHIRA GUSANTITWIRENGAGIZEKO YABAYE UMWAMI W'URWANDA.NI PETER
1 2


text:
Itsinda rigizwe n’intumwa za DFID na Ikiraro project basuye ibikorwa bya Fiom Rwanda byo guteza imbere umwuga w’ubumvu mu karere ka Kayonza.
Ibikorwa byasuwe ku wa kabiri tariki ya 15 Gicurasi 2018, na DFID n’umushinga Ikiraro project ni Koperative DUTUBURE UBUKI iherereye mu karere ka Kayonza mu murenge wa Kaborondo ifashwa na Fiom Rwanda mu mushinga wayo wo guteza imbere umwuga w’ubuvumvu ndetse n’ibikomoka ku buki. Izi ntumwa zari ziyobowe na Morgan ushinzwe programs muri DFID ndetse na X wo mu mushinga Ikiraro project uterwa inkunga na DFID.
Koperative Dutubure ubuki igizwe n’abanyamuryango 32, abagize iyi koperative bafite ikusanyirizo ry’ubuki bubakiwe n’umuryango FIOM kugira ngo batunganye ubuki ku buryo bugezweho ndetse babucuruze hirya no hino mu gihugu.
Aborozi b’inzuki basobanuriye aba bashyitsi ko FIOM Rwanda yabafashije kwiteza imbere binyuze mu mwuga w’inzuki kuko babahaye amahugurwa yo korora inzuki ku buryo bwa kijyambere, kubahuza n’ibigo by’amabanki kugira ngo babone inguzanyo ndetse no kubaha ibikoresho bitunganya ubuki.
Bahigi Etienne ni umunyamuryango wa cooperative Dutubure ubuki. We ku giti cye afite imizinga 42, asobanura ko atari yorora ubuki yari mu bukene ariko ko amaze kwiteza imbere. Agira ati “Mbere narakodeshaga, ariko maze kwinjira muri uyu mwuga w’ubuvumvu no gufashwa na Fiom Rwanda kuwukora kinyamwuga, nongereye imizinga ubu mfite igera kuri 40 kandi n’umusaruro wariyongereye ku buryo niyubakiye inzu nirihira mituweli ndetse nishuyurira abana amashuri nta kibazo.”
Mu banyamuryango ba Koperative Dutubure ubuki basuwe harimo n’abategarugori. Uyu witwa Mukabahigi Providance yemeza ko ubu yayobotse uyu mwuga w’ubuvumvu kuko agize imizinga cumi n’umwe yiguriye ndetse indi arayibohera.
Izi ntumwa zanasuye kandi ubuyobozi bw’Akarere ka Kayonza bwababwiye ko FIOM Rwanda ari umufatanyabikorwa ukomeye cyane kuko afasha abaturage mu iterambere ryabo. Ubuyobozi bw’Akarere bwasabye FIOM Rwanda n’abaterankunga bayo ko bashinga uruganda ruto rutunganya ubuki i Kayonza kuko umusaruro w’ubuki urimo kwiyongera.
Fiom Rwanda ifite gahunda ko buri muryango wo muri kayonza nibura watunga imizinga ibiri y’inzuki, kuko uyu mwuga urimo ubukungu bwihariye abantu bataramenya kandi isoko ry’ubuki ari rigari.
Safari Placide


text:
Umugore yasohotse yavuye koga akenyeyi igitenge, yumva umuntu arakomaze abanza kwihanagura amazi yari amuriho nuko agiye gufungura asanga ni umuturanyi we john wari uje, nuko john amubonye ukuntu ameze amusaba ko yakuraho igitenge rimwe akongra agafunga hanyuma akamuha 800$, umugore yibutse ubukenye yari afite, niko gukuraho igitenge arongera ahita agisubizaho, john nawe ahita amuha za cash(800$), yewe ahita anagenda ntacyo avuze, nuko umagabo wawa mugore niko kuva mucyumba aho yari ari abaza umugore uwo yafunguriraga, umugore amubwira ko ari wamuturanyi wabo john, umugabo ahita abaza umugore ati'' none nta 800$ zanjye agusigiye??''
Urwenya:Umugore yasohotse yavuye koga akenyeyi igitenge.....
Shyiraho Igitekerezo!
Subscribe to: Post Comments (Atom)


text:
Ubugimbi n’ubwangavu, ni kimwe mu bihe bikomeye cyane umuntu anyuramo. Nyamara, ugasanga ababurimo bafite byinshi bibaza mu biri kubabaho, akenshi bakanabiburira ibisubizo. Aho bamwe mu bantu bakuru bumva ko ntacyo bakwiriye kubuvugaho, cyane cyane ko usanga bihurirana n’imiziro n’imiziririzo iba mu muryango nyarwanda.
Ubwo twasuraga abanyeshuri biga ku kigo cy’amashuri yisumbuye cya Kabare, Mu Ntara y'i Burasirazuba, bamwe muri abo banyeshuri bagerageje kwerekana ikibabwira ko babaye ingimbi cyangwa se abangavu. Nawe ufite icyo wasubiza. Ariko reka nkwereke ibisubizo bimwe mu byo batanze.
Rose, yiga mumwaka wa 6 i Kabare, akaba akomoka mu karere ka Kirehe. Kuri we, ngo yumva abarirwa mu bangavu (ndetse mu bantu bakuze) kubera ko abasha kwifatira icyemezo ku bintu yatekerejeho kandi akagihagararaho, kandi ngo yiyumvamo ko agomba kugira bagenzi be inama.
Naho Niyizurugero wiga mu wa 5, nawe ngo yiyumva ko ari ingimbi, ngo akaba abibwirwa n’uko yumva ararikira abakobwa cyane kandi ngo akumva abakunze mu buryo budasanzwe. Ngo abibwirwa kandi n’uko yumva yarabaye umusore mu ngufu, ndetse ngo akabibwirwa n’uko yameze insya n’ubwanwa. Nanone ngo yumva yaragutse mu bitekerezo, kandi ngo yumva yakwiyitaho ku bijyana n’imyambarire n’isuku. Ninjoro ngo ajya yiroteraho, kandi ngo akabona imyanya ndangagitsina ye yaragutse.
Undi nawe yiga muwa 6 Kabare, ubundi akomoka I Kabuga muri Gasabo: Uyu nawe yiyumva nk’ingimbi, kubera ko ngo abona imyanyandangagistina ye yarakuze, kandi akaba asigaye agira ubushake bwo gukora imibonano mpuzabitsina, ndetse akabona n’ibimuranga hamwe n’imyitwarire ye byose byarahindutse.
Uwizeyimana Annuaritha wiga muwa 5, ngo nawe yiyumva nk’umwangavu kuko yumva mu mubiri we hari icyahindutse. Ngo yameze amabere, ubu asigaye ajya mu mihango kandi ngo ubu asigaye ashobora kuba yareba umuhungu akumva aramukunze.
Ndikumana we, aturuka Kirehe, nawe yibarira mu ngimbi kubera ko ngo iyo umuntu ageze muri icyo gihe hari ibintu bihinduka ku mubiri we, nko kuzana ibice atari asanganywe birimo impwempwe, guhindura ijwi n’ibindi. Ndikumana ngo yumva ko mu gihe cy’ubugimbi umuhungu atangira gutekereza cyane ku bijyanye n’ibice bigize umubiri we, ngo bikaba byamuviramo nko kugerageza kubikoresha.
Uko bigaragara, aba bana n’abandi bose bageze mu kigero nk’icyabo, usanga baziho gake ku miterere y’igihe bagezemo. Ariko ibi ntibibabuza kuba bakibaza byinshi. Ibi nibyo byatumye mu nkuru y’uyu munsi tugiye kugerageza kureba ubugimbi n’ubwangavu ku buryo burambuye.
UBUGIMBI N’UBWANGAVU HIFASHISHIJWE UBUSHAKASHATSI
Ubugimbi n’ubwangavu butangirana no gukura ku bijyana n’ibitsina, hanyuma icyo gihe kikarangirana no gukura mu bijyana n’imibanire y’abantu n’abandi. Iri hinduka rikaba riba ku bana bageze mu kigero kiri hagati y’imyaka 12 na 17, byose bijyana n’aho uwo mwana aba, uko arya, ndetse n’ubucucike bw’abaturage abana nabo.
Niyo mpamvu ngo abana batuye mu karere k’imirongo ngengamirase (zone tropicale) hamwe n’abatuye mu gace k’imberabyombi, (zone méditerranéenne) ngo baba bajya mu bugumbi n’ubwangavu hakiri kare, ku myaka hagati y’i 9 na 14. Mu gihe abatuye mu tundi duce dusigaye usanga dukonja cyane, ngo batangira iki gihe bamaze kugera nibura ku myaka 14, kugenda ukageza kuri 17. Ikindi ni uko usanga abakobwa bagira ubwangavu hakiri kare, nibura mbere ho imyaka ibiri ugereranyije n’igihe abahungu bazabonera ubugimbi. Nanone kandi, kubera abantu benshi, urusaku rwinshi n’ibindi, abana bo mu mujyi binjira muri iki gihe cy’ubugimbi n’ubwangavu mbere y’abatuye mu byaro.
UKO UBUGIMBI CYANGWA UBWANGAVU BUGARAGARA
KU MUBIRI
Icya mbere kiranga ubugimbi n’ubwangavu ni ukumera ubwoya ahantu hatandukanye ku mubiri, harimo ku maguru, ku gitsina (insya), no mu kwaha (inshakwaha). Ibi biba kuri bombi, abahungu n’abakobwa, uretse ko abakobwa bagira ubwoya buke ugereranyije n’ubw’abahungu.
Ku mukobwa, amabere aramera. Hanyuma amatako ye nayo akaguka kugirango azabashe kwakira umwana. Ikindi kandi arabyibuha. Igitsina cy’umukobwa, ahari umwenge ukomerezaho ibice biri imbere mu mubiri, usa n’uwimuka. Ukava ahagana imbere, ukarushaho kujya inyuma mbese hagati y’amaguru. Muri iki gihe, nibwo uwari umwana w’umukobwa noneho ubona yahindutse umugore ukiri muto koko. Ibyangombwa byose arabifite.
Ku muhungu, uretse bwa bwoya twavuze, we afite n’ubundi arenzaho, cyane cyane mu maso, ari naho hamera ubwanwa. Muri iki gihe, umuhungu imikaya ye irakura. Igakomera. Amaboko ye nayo akaba maremare kurushaho. Igihe cy’ubugimbi, nibwo udusabo tw’intanga tw’uyu mwana w’umuhungu, hamwe n’igitsina cye bibyibuha. Hanyuma ugasanga umuhungu atangiye kujya azana ibimeze nk’ururenda rw’umweru. Akenshi usanga bimubangamiye. Ubu uyu mugabo w’ejo yatangiye kujya abira icyuya ku gahanga, hejuru y’ikibuno, hamwe no ku birenge.
MU MITEKEREREZE
Igihe cy’ubugimbi n’ubwangavu ni igihe gitera abana babwinjiyemo kwibaza byinshi, nyamara ugasanga abantu bakuru ntibitaye ku kubasobanurira ibirimo kubabaho n’impamvu yabyo. Ibi bikaba biterwa ahanini n’uko usanga uku guhinduka kwerekeza ku mibonano mpuzabitsina, kwivanga no kuba bagihuzagurika ku mibanire yabo n’abandi, cyane cyane abantu bakuru, byiyongera ku miziro n’imiziririzo, usanga bituma abantu bakuru babura aho bahera babasobanurira, kuko binababangamira cyane. Ibi rero bituma uyu mwana yibaza byinshi ku bantu bakuru, ndetse akagerageza kubishakira igisubizo ntawe ubimufashijemo, aribyo bimuhereza uko azitwara mu gihe cy’ejo kizaza, cyangwa se bimuhereza kugira imyitwarire y’umugabo cyangwa umugore azaba we.
Ubungubu n’ubwo afite ibyamuhindutseho kandi akaba yumva yakuze, ariko agomba kugerageza kuguma mu buzima busanzwe, aho ahura n’abandi banyeshuri niba yiga, abarimu, ababyeyi, inshuti ze n’abandi. Muri iki gihe imibanire y’uyu mwana n’ababyeyi be irahinduka, kuko aba ashaka kwigaragaza no kuba ibyemezo bye aribyo byakurikizwa. Ariyumva ko yakuze kandi ko ntawe ukwiriye kumuvuguruza. Ubu arashaka kwigenga, nyamara ntibikuraho ko agikeneye gutungwa n’ababyeyi be, guhabwa amafaranga n’ibindi byose akeneye, ndetse no gukomeza kumwereka urukundo. Kubagarukira ngo agire ibyo abasaba rero kandi yashakaga kwigenga, ibi nabyo biramugora cyane.
Icyo akeneye cyane kurushaho, ni uko abona abamutega amatwi, ababona ko afite ibyo abashije gukora kandi bakamureka akabikora, mbese nawe bakamurekera ijambo ku bintu runaka.
Ku bijyana n’imibonano mpuzabitsina, iki gihe cy’ubugimbi n’ubwangavu kiba kigoye kuko usanga ibyo uyu mwana yifuje byose ashaka no kubishyira mu bikorwa.
MU MITERE
Aba bana binjiye mu gihe cy’ubugimbi n’ubwangavu, yaba umuhungu cyangwa se umukobwa, bashobora kuzana ibiheri mu maso. Ibi biheri mu maso bakaba baba babitewe n’umusemburo uruhu rwabo ruzana muri iki gihe, umusemburo witwa sébum, urinda uruhu kuumagara kandi ukanarurinda microbes zitandukanye. Ibi biheri biba bizashira igihe cy’ubugimbi n’ubwangavu kirangiye, uretse ko hari n’ubwo bikomeza. Iyo bibaye ibikomeye ariko, n’ubwo ari ibiba byazanywe n’uyu musemburo uruhu rwavubuye, ntibibuza uyu mwangavu cyangwa se iyi ngimbi kujya kwa muganga.
Muri iki gihe, ijwi rirahinduka haba ku muhungu cyangwa se ku mukobwa, uretse ko ku muhungu ariho byumvikana cyane kuko ahita agira ikijwi kinini, mu gihe iry’umukobwa ryo rirushaho gutyara.
Uyu mwana w’umukobwa ugeze mu bwangavu yari yaravukanye intanga ngore, ariko zari zitaratangira kujya zikura ngo zirekurwe. Ubu rero nicyo gihe bigiye gutangirira, aho agiye kujya mu mihango ye bwa mbere. Ibi bizaterwa n’umusemburo wa œstrogène umubiri we ugiye gutangira kuvubura. Yaba yarabwiwe ko bibaho cyangwa se atarabibwiye, ntibizamubuza kugira ubwoba ho gato niyibonaho aya maraso amuturutse mu gitsina ku nshuro ya mbere. Uretse igihe atwite, cyangwa yonsa, uku kujya mu mihango bizakomeza kugeza igihe uyu mwana w’umukobwa azacurira, ahagana ku myaka 40, 50. Guhera ubu, uyu mwana w’umukobwa aramutse akoze imibonano mpuzabitsina idakingiye ashobora gusama.
Ku muhungu we, ubu umusemburo wa testosterone nawo watangiye kuvuburwa, uyu musemburo ukaba ariwo ugiye gutuma uyu mwana w’umuhungu atangira kugira intanga mu dusabo twe tw’intanga, ubu zizajya zikorwa buri munsi. Ubu agiye kujya yiroteraho, cyangwa se kubyuka mu gitondo agasanga yaraye yisohoreyeho ninjoro, rimwe na rimwe bitewe n’ibyo yarose akinibuka.
IBIBAZO BISHOBORA KUBAHO
Nk’uko twavuze ku kuntu uyu mwana wageze mu bugimbi cyangwa se ubwangavu aba akeneye umwumva, yumva akeneye kwigenga, kandi yumva ko yakuze, aho arwana no kuba ibijyana n’ibitsina kuri we byakuze ndetse afite n’irari ryo kubikoresha mu gihe ukubana n’abantu muri rusange, cyane cyane abantu bakuru byo atarabimenya neza, ibi hari abo bitera kuba bakwijandika mu biyobyabwenge, mu mibonano mpuzabitsina se, cyangwa se mu nzoga. Bityo ugasanga bibagizeho ingaruka ku bantu bari bakwiriye kuzababo. Hari n’abumva abantu bakuru badashaka kubumva kandi bo babonaga ibyo bakora ari bizima, bakabura ababasobanurira, bityo ugasanga hari abo biviriyemo kwiyahura, cyangwa se ugasanga abandi bahindutse ibyihebe.
Ubugimbi n’ubwangavu rero, ni igihe gikomeye, ku buryo ababyeyi bafite abana bakwiriye kubaba hafi, no kugerageza kubumva, bakabasobanurira, bityo bakabafasha kuva mu bwana neza berekeza ku kuba umuntu mukuru.


text:
Abaturage batuye ku kirwa cya Ikaria mu Bugereki babaho mu buzima butangaje burimo no kuramba ku isi bidasanzwe. umusore w’imyaka 23 muri Afurika agereranywa n’ umusaza w’ imyaka 81 waho.
Ioanna Proiou, umukecuru w’imyaka 105 yibohera ibikapu n’imyenda agurisha mu iduka rye ari nako aganira n’umunyamakuru wa BBC, atangira kuvuga ko kuramba abikesha gukora ibimunyura no kunyurwa nabyo.
Ati “Kora ibintu wumva bihuye n’icyo ukunda. Ubwo umugabo wanjye yapfaga mu myaka mirongo ishize, nakomeje gukora icyo nkunda. Hashize igihe, undi muntu yansabye ko tubana ntamubwira nti ‘Oya’. Ubu nashakanye na koroshi yanjye.”
Hirya ya Proiou abandi bantu nabo bakuze bicaye bakora utuntu dutandukanye, ari nako abakora ubucuruzi butandukanye bafungura amaduka abandi bafunga, mbese nta saha y’akazi ibaho aha.
Amaduka menshi y’aha bakoresha uburyo bugezweho, aho umukiriya aza agafata icyo ashaka agasiga amafaranga [ikiguzi cyabyo] aho.
Imibereho nk’iyi no kuramba ni kimwe mu bizwi cyane ku birwa byo mu Bugereki, ariko bikaba akarusho ku kirwa cya Ikaria, aho 1/3 by’abahatuye barengeje imyaka 90 y’ubukure.
Kimwe na Sardinia mu Butariyani, Nicoya muri Costa Rica, Okinawa mu Buyapani na Loma Linda muri California, Ikaria ni hamwe mu hantu hatanu abaturage babaho igihe kirekire cyane.
Abahanga mu mibereho ya muntu bavuga ko uku kuramba gukomoka ku mirire myiza [amafunguro yuje intungamubiri], hakaba n’abandi bavuga ko kuba imiryango idapfa gutandukana, ukwemera kwabo nabyo bigira uruhare mu kuramba kw’abantu.
Muri Ikaria abasaza bita ku mikurire y’abuzukuru babo cyangwa se bagakora ubushabitsi. Gusa Proiou we avuga ko ibyo akunda ari byo byamuhaye kuramba.
Ati”Ntukararikire ibirenze ibyo ukeneye. Niwifuza iby’abandi, bizagutera imihangayiko gusa.”Kuri aba bantu kandi igihe ni ingenzi cyane. Nkisuhuza umugabo w’imyaka 81 bafata nk’urubyiruko mu miterere y’abatuye Ikaria,Christodoulos Xenakis, uri mu kiruhuko cy’izabukuru we avuga ko igihe ari ingenzi ariko mu buryo bunyuranye n’ahandi kuko kuva mu gitondo kugeza nimugoroba nta winaniza.
Iyi niyo mpamvu Christodoulos Xenakis avuga ko umunsi w’umunya Ikaria awumara afite intego. Ati “buri gihe haba hari ibyo wakora mu mwanya ufite. Ariko iyo ukora ibigushimisha cyangwa bigashimisha abandi ni gute utakumva umeze neza?”
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Byatangajwe n’umuyobozi w’iryo shuri Edouard Mugwaneza, mu birori byo gusoza umwaka w’amashuri, wanahuriranye no gutanga indangamanota ku itariki ya19 Ugushyingo 2017.
Mugwaneza yagize ati “Twatekereje ko twazana umuntu wize iby’ubuganga, ku buryo uburwayi bujya bugaragara ku bana nko kubabara mu nda, za malariya, abakomeretsanya, yajya ahita abafasha bidasabye ko tujya ku kigo nderabuzima.”
Impamvu y’icyo cyemezo ngo ni ukubera ko iri shuri rifite abana benshi,kandi ryiteguye abagera ku gihumbi mu mwaka utaha.
Ikindi ngo ni ukubera ko hari abana barwara, bataha ntibasange ababyeyi mu rugo bityo ntibabashe gukurikiranwa uko bikwiye.
Mugwaneza ati “Twabonaga hari ikibazo cy’uko hari abana barwara, ababyeyi bamwe batabana na bo ntibabimeye. Twabonye ko turamutse dufite umuganga yajya adufashiriza abana, umubyeyi akamenya n’amakuru y’umwana we ariko yabanje kubona ubuvuzi bw’ibanze.”
Icyo cyemezo cyashimwe n’ababyeyi. Nk’uwitwa Jean Marie Murwanashyaka agira ati “ndabishima cyane kuko urebye umwana ashobora kugira ikibazo ku ishuri ntahite abona ubutabazi mu buryo bworoshye, ariko hari umuganga ubashinzwe biba byoroshye ko ahita abona ubutabazi byihuse.”
Ishuri New Vision ryashinzwe mu mwaka wa 2012, rikorera mu nzu rikodesha n’abasukuti i Huye. Kuri ubu riri kwiyubakira ibyumba by’amashuri 12, kandi ngo amaherezo rizajya rikoresha inyubako zaryo bwite.
Kugeza ubu ryigamo abana bo mu Karere ka Huye, yaba abaturuka mu mujyi ndetse no mu byaro. Hari n’abaryigiramo baturuka mu turere twa Nyanza na Nyamagabe.
Mugwaneza avuga ko iri shuri ayobora ryanatangiye kuba mpuzamahanga kuko hari abana baryigamo baturuka i Burundi, Uganda ndetse na Congo.
Intego bafite ngo ni uko ryazaba mpuzamahanga, ku buryo rizajya ryakira n’abana benshi baturutse no mu bindi bihugu.


text:
Mu bihugu byinshi ku isi usanga mu mico yabyo kwifata mu bijyanye n’imibonano mpuzabitsina mbere yo kurushinga ku rubyiruko ari inshingano za buri wese ariko hari aho usanga bamwe bibagora abandi ntibabikozwe bityo bikabaviramo gutakaza ubusugi bwabo(ku bakobwa) ndetse no guta ubumanzi(ku basore) mbere yo gushinga ingo zabo ugasanga bafunguye agaseke igihe kitaragera.
Iyo uganiriye n’abantu benshi bakubwira ko kwifata ndetse no kurinda ubusugi ku mwari wese byakagombye kuba umuco uhoraho cyane ko ari ikimenyetso ndakuka kerekana ko ababyeyi batanze uburere ndetse n’imico myiza ku mwana,ariko uko iminsi igenda ishira bigenda bigaragara ko umuco ugenda ukendera bityo umuntu akaba yakwibaza iherezo ndetse n’igitera ibi byose.
Twagerageje kuganira n’abantu batandukanye kuri iyi ngingo bityo buri cyiciri kitubwira uko kibyumva:
Uyu ni umwe mu bari twaganiriye yagize ati “umukobwa watakaje ubusugi mbere yo kurushinga aho ari hose aba yumva afite isoni ndetse n’ikimwaro cyane ko bifatwa nkaho aba asebeje umuryango wose ugasanga abantu bavuga ko nta burerwe ababyeyi batanza,icyo umwari cyangwa umusore bakoze cyose cyitirirwa umuryango cyane ko ariho abanyarwanda bahereye aho babona umwana w’umukobwa akoze ikintu kibi bati ‘ni uwa nyina’ nyamara icyo umuhungu akoze kiza bati ‘ ni uwa se cyangwa imfura itega nka se’, ibi byose byanyeretse ko umwari aba akwiye kwifata ndetse no kurinda ubusugi bwe kugeza igihe azashakira cyane ko agapfundikiye gatera amatsiko”.
Yongeyeho ko muri iyi minsi usanga bigoranye ku rubyiruko cyane abari gucunga ubusugi bwabo kubera aho isi igenda igana aho usanga bamwe birirwa babona ku mbuga nkoranyambaga ubusambanyi ndetse no kwambara ubusa bwarabaye nk’umuco bityo ibi byose bigatuma bamwe bijandika muri izi ngeso zitari nziza bityo bikabaviramo kuhatakariza ubusugi bwabo batararushinga.
Ku ruhande rw’abasore bo mu bo twaganiriye,uyu yagize ati “sinizera ko hakiriho abakobwa b’amasugi nkurikije aho iminsi igeze n’ibyo mbona,simbyizera na gato keretse wenda ukimara kubyarwa!!!Icyakora mubonye byanshimisha cyane cyane ko yaba ari impano y’Imana inyihereye”.
Ku ruhande rw’ababyeyi ngo bo babona uyu ari umuco mwiza wo gupfundura agaseke igihe kigeze ngo cyane ko bibahesha ishema nk’ababyeyi bareze neza kandi byaba binagenze nabi ugasanga n’ubundi nibo birengera ingaruka zabyo bivugwa ko batatanze uburere bwiza,aba ni bamwe mu babyeyi badusangije ubuhamya bwabo:
Uwa mbere yagize ati “nashatse mfite imyaka 28 y’amavuko ndangije icyiciri cya mbere cya Kaminuza,nageze aho ntaratekereza iby’imibonano mpuzabitsina aribyo byatumye nshaka nkiri isugi cyane ko nari mfite intego yo kuzashimisha umwo tuzashakana,ikindi numvaga mfite ubwoba bwo gutwita kandi ntarashaka,ibi byose byabaye uruhisho ndetse n’impano ikomeye ku mugabo wange,icyakora natunguwe no yatangariye ko asanze ndi isugi yibaza iturufu nakoresheje kugira ngo mbigereho.Ibi byatumye umugabo wange ankunda,arankundwakaza,aranyubaha,ampa agaciro ndetse aranyizera muri byose kuko namuzaniye agaseke kagipfundikiye”.
Bitandukanye n’uyu,undi we yagize ati “gewe nashatse mfite imyaka 25 y’amavuko kandi ntari isugi,nari mfite isoni ndetse n’ikimwaro nibaza icyo nzasobanurira uwo tuzashakana nuko azabyakira yewe n’uburyo azajya amfata,ku munsi w’ubukwe bwacu mu gihe abandi bari banezerewe gewe nari nabuze aho nkwirwa ndetse nibaza icyo ndamusobanurira mbese nari nashobewe cyane ko Masenge yari yambajije icyo kibazo nkamubeshya ko ndi isugi,kubw’amahirwe nasanze umugabo wange ntacyo bimubwiye ariko nkaba mbwira abari bagifite ubusugi bwabo kubukomeraho bikomeye kuko ari impano ikomeye babikiye abo bazashakana cyane ko umunyarwanda yabivuze neza ati ‘Amahirwe y’ihene siyo y’intama’ kuko hari benshi basanga uteri isugi ntimucane uwaka,abamaze guta ubusugi bwabo nabo isi ntibarangiriyeho ariko bisubireho kandi bagarukire aho”.
Yongeyeho ko nubwo iyi minsi igoye,ababyeyi bakwiye kumva ko inshingano ari izabo mu guha abana babo uburere byiza kuko ngo “umwana apfa mu iterura” cyane ko ngo nko mu igihe haramuka habayeho gusendwa k’umwana wabo aribo ingaruka zigarukaho.Ikindi ngo bagomba kubasobanurira iby’ubuzima bw’imyororokere kugira ngo batazagira undi bajya kubibaza bityo bikabaviramo gutakaza impano ikomeye bakagombye guteganyiriza abo bazashakana.
Bamwe bati “uyu ni umuco mwiza ku mwari wese kwifata no gucunga ubusugi bwe” abandi bati “ibi ni ibya kera abantu batarajijuka cyane ko bigora umuntu gutera akabariro neza!!!” Gusa ibi byose ntibikuraho ko buri wese yakuyemo irye cyane ko ngo “umwana w’ubwenge yumvira mu rusaku”.Ikindi nuko kujijuka,ubusirimu no gutera imbere bitandukanye cyane no kwijandika mu ngeso mbi zo kwiyambika ubusa ndetse n’ubusamanyi.Ni aha buri wese rero cyane cyane abibazaga niba koko mu by’ukuri ubusugi aribwo bugaragaza uburere bwiza bityo umupira uraherejwe haba ku babyeyi ndetse cyane cyane ku rubyiruko rushaka kwihitiramo ibyarugirira umumaro mu gihe cyo gushaka.
Daniel MUKESHIMANA/Umubavu.com
Ewana Imana izamfashe inyobore kwisugi kuko ntabwo naba ntarijanditse ubusambanyi ngo nsange atari isugi dukiranuke!!!
Ewana Imana izamfashe inyobore kwisugi kuko ntabwo naba ntarijanditse ubusambanyi ngo nsange atari isugi dukiranuke!!!
Nibyiza gucunga no kurinda ubusugi kubakobwa kuko ubwabo bibahesha ishema kuko ntawutaterwa ishema no gukora ibyabandi bananiwe bisubireho
Nibyo ariko nkuko habaho akagoroba k’ababyeyi hazajyeho urubohero rw’urubyiruko muri buri mudugudu bisuzume bagirane inama.
Ubusugi
Ntakiza kumwari nkogucunga ubusugi bwe kko iyo urongoye umugore wawe yaratakaje ubusugi mubwari bwe birababaza gusa ukarenzaho.
Ntakiza kumwari nkogucunga ubusugi bwe kko iyo urongoye umugore wawe yaratakaje ubusugi mubwari bwe birababaza gusa ukarenzaho.
Ni ukuri Imana ifate abakiri zo,ibarinde kwijandika muri ibyo byaha


text:
Kuva isi yaremwa, uko imyaka yagiye ikurikirana, abagore bagiye bagira uruhare muri politiki y’ibihugu byabo ndetse no mu bindi bice by’ubuzima bagaragaje ko ari indashyikirwa mu mivugire n’imigirire.
Itonde ryabo ni rirerire cyane ndetse uwabarondora ntiyabarangiza gusa hari abo amateka azirikana ku bikorwa bidasanzwe byabaranze mu myaka yabo ku isi.
Muri iyi nkuru turabagezaho igice cya mbere kirimo abagore babiri bagaragaje ubushake buhambaye mu mpinduka za politiki zo mu bihugu byabo.
Umuhinde Indira Priyadarshini Nehru Gandhi
Indira Gandhi yabaye Minisitiri w’Intebe w’u Buhinde, umugore rukumbi iki gihugu cyagize kuri uyu mwanya mu mateka yacyo. Indira Gandhi yavutse ku ya 19 Ugushyingo 1917, yitaba Imana ku wa 31 Ukwakira 1984, arasiwe iwe mu rugo n’uwari ushinzwe kumurinda.
Amateka ye arahambaye kubera ubuhangange n’ubutwari bwamuranze mu guharanira ko igihugu cye kigira ijambo mu ruhando rwa politiki mpuzamahanga.
Indira aza ku mwanya wa kabiri mu bategetse u Buhinde ku rwego rwa Minisitiri w’Intebe igihe kirekire. Ni umugore wamamaye cyane muri politiki y’iki gihugu no mu buyobozi bw’Ishyaka rya The Indian National Congress (INC).
Indira Gandhi kandi yakomoraga inkoni y’ubugabe kuri se umubyara Jawaharlal Nehru wabaye Minisitiri w’Intebe wa mbere w’u Buhinde.
Gandhi yagiye avugwaho imitegekere idasanzwe; yahinduye imikorere ya Banki y’u Buhinde atagishije inama cyangwa ngo amenyeshe Minisitiri w’Imari. Ibi ngo byatumye uwari Perezida w’u Buhinde, amwirukana mu ishyaka rya INC.
Uyu mugore yahise yiyegereza intumwa za rubanda hafi ya zose zari mu Nteko Ishinga Amategeko y’u Buhinde, hafi 65 % by’abari abadepite n’abasenateri bakomokaga muri iryo shyaka biyunga hamwe bashyiraho irindi shami ry’ishyaka ubwabo kandi barakomera cyane.
Mu 1971, Gandhi yarwanye na Pakistan arayitsinda, bihesha ubwigenge Bangladesh yari yarigaruriwe na Pakistan, urugamba rwatumye u Buhinde buhinduka igihangange na magingo aya mu Karere ka Aziya y’Amajyepfo.
Mu mwaka wa 1983 hari agatsiko k’abantu babarizwaga mu idini rya “Sikh” ryari rifite abayoboke biganje mu Karere ka Punjab basaga n’abashaka kwikura ku Buhinde ariko Gandhi abitera imboni rugikubita. Bakimara kumenya ko Gandhi yatangiye kubahigisha uruhindu bahungiye muri Golden Temple, urusengero rwari rukomeye muri ako karere maze bihishana n’intwaro zabo.
Indira Gandhi yahise ategeka ko urwo rusengero rusukwaho urufaya rw’amasasu n’amabombe yaraswaga n’ibitwaro bya rutura. Iyi ni na yo yabaye intandaro yo kuraswa kwe kuko umwe mu basirikare bamurindaga wakomokaga muri abo bantu yamurashe asa nk’uwihorera.
Margaret Thatcher wabaye Minisitiri w’Intebe w’u Bwongereza
Margaret Hilda Thatcher uzwi nka “Baroness Thatcher” ni we mugore wa mbere wahawe inshingano zo kuba Minisitiri w’Intebe mu Bwongereza ndetse aza ku isonga mu bamaze igihe kirekire kuri iyi ntebe mu kinyejana cya 20.
Yabaye Minisitiri w’Intebe w’u Bwongereza kuva mu 1979 kugeza mu 1990, anayobora ishyaka ry’Aba-Conservative kuva mu 1975 kugeza mu 1990.
Thatcher yavukiye mu Mujyi wa Grandtham mu Bwongereza ku wa 13 Ukwakira 1925, yitaba Imana ku wa 8 Mata 2013 azize indwara yo gususumira.
Se umubyara yaje kuba Umuyobozi w’Umujyi wa Grandtham kandi icyo gihe yari umwe mu bavuga rikijyana.
Margaret Thatcher yize Ubutabire muri Kaminuza ya Oxford, ahakura impamyabushobozi y’ikirenga mu byo gukoresha ibyuma bifotora amagufa (radiographie).
Thacther utaratinze kuzamuka mu ntera muri Politiki y’u Bwongereza mu 1959 yatorewe kuba Umudepite w’agace ka Finchley. Mu 1970 yagizwe Umunyamabanga wa Leta ushinzwe Uburezi na Siyansi mu Bwongereza kugeza mu 1975.
Mu 1975 yahanganye na Edward Heath ku mwanya wa Perezida w’Ishyaka maze amutsinda ku buryo butunguranye aba umugore wa mbere wanditse amateka yo gutorerwa kuyobora ishyaka rikomeye mu Bwongereza.
Iyi ntsinzi yatumye Abongereza batekereza kuri uyu mugore ndetse mu matora yabaye mu 1979 mu Bwongereza ishyaka rye ryabonye intsinzi yanamugejeje ku ntebe ya Minisitiri w’Intebe umwanya yasimbuyeho James Callaghan.
Thacther akigera ku butegetsi yagowe no kuba mu gihugu cye hari ikibazo cy’ibura ry’imirimo cyane mu rubyiruko; yahanganye na cyo avugurura itangwa ry’amasoko ya Leta, anagira uruhare mu kwegurira ibigo bya Leta abikorera bituma ubukungu bwari bugeze aharindimuka buzanzamuka.
Niwe washyizeho gahunda yiswe “The Britain Self-reliance Policy” ,ibyo umuntu yakwita “Gahunda yo kwigira” ikintu cyamugaragaje nk’umunyapolitiki ukaze kandi ufite gahunda zitajenjetse na mba.
Thacther ni we mugore waremye ubucuti budasanzwe n’ibihugu bibiri by’ibihangange, byahoraga bihanganye mu ntambara y’ubutita. Yari inshuti ya Ronald Reagan wabaye Perezida wa 40 wa Leta Zunze Ubumwe, agakundwa kandi bitangaje na Michael Gorbachev wabaye Umunyamabanga w’iryahoze ari ishyaka ry’Aba- Communiste mu Bumwe bw’Abasoviyeti.
Urubuga rwa Leta y’u Bwongereza Gov.uk ruvuga ko bimwe mu bintu byamubangamiye birimo kwegura kwa Geofrey Howe wari muri guverinoma ye mu 1990.
Muri uyu mwaka yahise atakaza umwanya wa Minisitiri w’Intebe, wegukanwa na John Major wayoboye kugeza mu 1997.
Thacther yakoze ibihambaye ndetse arwana ingamba zitandukanye aho mu gihe Argentine yashakaga gushyira abasirikare bayo ku kirwa cya Falklands giherereye mu Nyanja ya Pacifique kigafatwa nk’ubutaka bw’u Bwongereza, byaramurakaje akigabaho igitero gikaze cyasize amateka ku isi mu mwaka wa 1982.
Margaret Thatcher nyuma yo kuva ku mwanya wa Minisitiri w’Intebe, Ubwami bw’u Bwongereza bwamuzamuye mu ntera agirwa “Baroness Thatcher Of Kesteven”, inyito imwicaza mu myanya y’abanyacyubahiro yagenewe Abongereza bakoze ibidasanzwe.
Mu 1995 kandi yahawe irindi kamba ryitwa Lady Companion Of The Order of the Garter rikaba na ryo ari ikamba ry’ubuhangange ryagenewe abantu bakomeye mu Bwongereza.
Ijambo Thatcher yaneguriyemo Abarusiya ryatumye yitwa "Iron Lady riramuhama
Mu 1976 , Thatcher yagejeje ijambo rikomeye ku Bongereza no ku isi yose ryari mu mbwirwaruhame yiswe “The Britain Awake Speech”, ugenekereje mu Kinyarwanda “Ijambo rihamagarira abaturage b’u Bwongereza gukanguka”.
Iri jambo kandi ryifatiraga mu gahanga u Burusiya bwari bukitwa Repubulika Zunze Ubumwe z’Abasoviyeti maze Abarusiya bamwe bararishima abandi bararinenga.
Margaret yabwiye Abarusiya ko nta kintu bafite na mba cyatuma bitwara nk’ibihangange ku isi, ko ari abakene kandi bakiri hasi, bashatse bajya bareka kwivuga ubutwari budafite ibikorwa.
Umunyamakuru wo muri Leta y’Abasoviyeti yamuhimbye "Iron Lady", izina yahuje na politiki ye n’uburyo bwe bw’imiyoborere.
Nyuma y’amagambo yavuze ku Burusiya handitswe inkuru yari ifite umutwe ugira uti “Iron Lady Raises Fears” bishatse kuvuga ko “Umugore w’icyuma yavuze amagambo ateye ubwoba.”
Sunday Times yahise isohora ayo magambo uko yakabaye maze nyuma y’icyumweru aba yageze kuri Margaret Thatcher wayakubise amaso atangira kumwenyura.
Margaret yibazaga impamvu iryo zina ryari ryarihariwe n’abandi bagabo nka Otto von Bismarck wategekaga u Budage wari wariswe “Iron Chancellor” yabonaga ntacyo amurusha.
Mu nkuru zitaha IGIHE izabagezaho n’abandi bagore babaye indashyikirwa mu guhindura ubuzima bwa muntu mu ngeri zose.


text:
ClixSense
Ubu kubona akazi ni ikibazo; ibi bikaba bitari mu Rwanda gusa kuko hano i Buraya ho wagirango niho byatangiriye! Muri Amerika na Aziya, ubucuruzi bwinshi ubu burakorerwa kuri Enterineti: ushobora gucuruza imyenda, amayoga,ibihangano wibereye iwawe mu gihe ufite enterineti, abantu bagatumiza ibyo bifuza bakariha ukaboherereza ibyo baguze bikabasanga mu rugo; ubucuruzi buteye gutya ubu burakorwa cyane mu Bushinwa , Amerika ndetse na hano i Buraya.
Uko ubucuruzi buriho bwimuka buva mu maduka bujya kuri Enterineti, niko abafite inganda zikora ibyo bicuruzwa bifuza kumenya neza isoko bakorera ibyo ryifuza ndetse n'abo bahangaye uko bahagaze muri iryo soko. Ni muri urwo rwego ubu kuri enterineti hariho amasosoyete menshi yiyemeje gufasha ziriya nganda n'abandi bikorera ku giti cyabo, gukora amatohoza yerekeye isoko n'abaguzi.
Mu kinyeajana gishize cya 20 aya matohoza, yakorwaga ku mpapuro zoherezwaga mu gasanduka k'iposita ukuzuza ahabigenewe kuri urwo rupapuro abenshi ubu bita FOMU warangiza ukabyohereza nanone mu iposita kuri ya sosiyete ikora amatohoza byayigera ho igatangira gukora gahunda yo kuguhemba. Ubu rero muri iki kinyejana cya Siberi siko bimeze, enterineti ikora kariya kazi kafataga igihe kirenze ukwezi, ikabinyarutsa mu minota itarenga icumi gusa!
Ni muri urwo rwego, SHIKAMA yiyemeje kutabagezaho gusa politike ibayayura ubwonko, ahubwo mu gihe kiri imbere, igiye gushyira ho gahunda yo kubasobanurira ibya SIBERI, uko mwakwirinda ubujura buyikorerwaho, n'uko mwayibyazamo akazi kabyara amafranga. Tuzabagezaho zimwe muri za sosiyete zikoresha aya matohoza zihita zibahemba mukimara gukora aya matohoza.
Isosiyete tumaze hafi amezi 2 tugenzura imikorere yayo kugirango turebe niba atari abamamyi kuko inyinshi muri zo ari abamamyi, ni CLIXSENSE tukaba tubizeza ko iriho iyi mirimo myinshi kandi ihemba ako kanya ukimara gukora umukoro w'iminota iva kuri 10 kugeza 25. Niyo mpamvu ugomba kuba ufite KONTI ya PayPal kugirango nushaka ko amafranga yawe ajyaho uhite uyashyira ho uyakoreshe icyo ushaka; ubundi buri gihe uba uyabona kuri konti yawe ku rubuga.
Icyitonderwa:
1. ukimara kugera kuri uru rubuga wirinde kujarajara. Iyandikishe (SIGN UP), nurangiza imikoro izajya igusanga kuri imeli yawe, usibye ko hari n'iyo bashyira mu gasanduka kawe ku rubuga, ni ukuvuga ko ugoba kugasura buri munsi. Ugomba gusubiza udahubutse, kuko ibisubizo utanze ku itohoza rya mbere aribyo bituma babona ko ufite ubushake bwo kubakorera akazi neza, nyuma y'isaha bakakoherereza akandi kenshi, ndetse no mu minota mike.
2. Wirinde amatangazo ahita kuri uru rubuga abantu biyamamariza ku giti cyabo bavuga ko bafite akazi nk'aka ariko bo baca amafranga runaka kwiyandikisha! Kuki wakwiyandikisha ku mafranga hari ibyo ukorera ubuntu ?
3. Nta mashuri ahanitse bigomba, akenshi bakunda kubibaza mu mwirondoro ariko ujye wibuka ko ikibazo ubajijwe ugitangira gishobora kugaruka urangiza ngo barebe ko usubiza watekereje. Niyo mpamvu bavuga ngo umukoro uyu n'uyu ni imonota icumi(10min), ariko wowe witonde nibishaka bibe n'iminota 30(30min).
Ibande aha hakurikira(umuhondo) gusa:
Akenshi imirimo ukora iza mu rurimi rwawe, ni ukuvuga ko nk'abari muri France, Belgique n'ibindi bihugu bivuga igifransa bakora iyi mirimo mu gifaransa. Akenshi nk'abari muri France bahabwa ibyerekeye amakampuni yaho, abari muri Australia bagakora mu cyongereza bagahabwa amakampuni ari muri Australia, Amerika, na Canada naho ni uko. Nagerageje kureba uko byifashe muri Afrika ariko ntibyanshobokeye, abari yo nibamara gusoma iyi nyandiko bazanyandikire kuri : mahoriwacu@gmail.com bambwira uko byifashe.
Niba utaragera ku DUSAJYA Kanda aha ugere ku DUSAJYA ubone urubuga ClixSense
Mukande kuri kariya gakandara (banner) ka CLIXSENCE kari aha hejuru maze mwiyandikishe ku rubuga (SIGN UP)mutangire mukore. Murasanga hari ababona akayabo ku munsi bava hirya no hino ku isi, murahasanga amazina, ibihugu barimo n'amafranga babona!!!
Akazi keza kandi amadolari n'amaEuro menshi
NKUSI Yozefu
shikamaye.blogspot.no
Shikama ku Kuri na Demukarasi(SKUD)


text:
Iri shyamba rikiri rito, riragaragaza ko rizakura rikaba ryiza. Ryitezweho kuzaba ahantu nyaburanga hubatse hoteli yitwa “Rosemont Hotel and Residences”. Iri shyamba kandi rifite umurambararo wa metero kare miliyoni ebyiri, hanyuma ritahwe ku mugaragaro mu 2018.
Metero kare 75,000 z’iri shyamba zizaba zihereyeye hejuru muri etaje ya gatatu y’iyi hoteli, aha hose ngo hazajya hafasha abakiliya bayo kubona akayaga, amazi atemba iruhande rwabo n’ibindi byiza.
DJ Armin uyobora Ikigo Mpuzamahanga mu by’ubugeni (ZAS International) yagize ati “Aha hantu ntacyo hakoraga, ni bwo twatekereje uko dushobora kuhabyaza ahantu ho kuruhukira muri uyu Mujyi kugira ngo tubonere abatugana ahantu nyaburanga bifuzaga, iri shyamba rizajya ritanga aho kuruhukira mu bihe by’impeshyi.”
Aha hantu kandi ngo hazaba ahantu heza ho gusohokanira umuryango wawe, mukishima kandi ku giciro kiri hasi.
Umujyi wa Dubai usanzwe uzwiho kugira ubushyuhe buri hejuru ku kigero cya dogere Celsius 37.
Kuri benshi bibaza ukuntu aha hantu hazaboneka amazi, abahanga bavuga ko bazakoresha ikoranabuhanga rihanitse aho umwuka uzajya uturuka mu byuma (air conditioners) by’iyi hoteli ari wo bazajya babyazamo amazi azifashishwa aho ngaho.
Iri shyamba rishya rya Rosemont rirafatwa nk’ibyiza nyaburanga bishya isi yungutse, gusa ngo si ibyo gusa kuko rizanifashishwa mu buryo bwo kwigisha abantu.
Gusa abahanga bavuga ko mu gihe isi yugarijwe n’igabanuka ry’amashyamba, bishobora kuzaba ibibazo mu gihe n’azaba ahari azaba akomeje kubakwamo inzu z’amacumbi ndetse n’ibindi bikorwa bitandukanye.


text:
Assiel Musabyimana uherutse gutorerwa kuba Musenyeri wa Diyoseze ya Kigeme mu Itorero ry’Angilikani mu Rwanda uyu munsi yimitswe ahabwa inkoni y’ubushumba kuri stade ya Nyagisenyi i Nyamagabe. Ni mu birori kandi iyi Diyosezi yizihizaga isabukuru y’imyaka 25.
Mgr Onesphore Rwaje niwe wayoboye uwo muhango wo kwimika Musenyeri Assiel
Amaze gutoranywa, kwimikwa no guhabwa inkoni y’ubushumba, Musenyeri Musabyima Assiel yavuze ko azashyira ingufu mu kwita ku bana b’imfubyi, abaturage bakennye, abababaye n’abakomeretse kugira ngo abayobore mu nzira nziza ituma babaho neza.
Yagize ati “Nzashyira ingufu mu kwita ku bana b’imfubyi bashyirwa mu mashuri kugira ngo bige bazabe abagabo, tuzita ku bababaye n’abakomeretse kandi tuzafasha abakene tubereka inzira yo gusohoka mu bukene kugira ngo bagire ubuzima bwiza n’amajyambere."
Mgr Assiel yabwiye abari aho ko azashyira ingufu mu kwita ku bana b’imfubyi bashyirwa mu mashuri
Iki gikorwa cyitabiriwe n’abayobozi mu nzego za Leta barimo Guverneri w’Intara y’Amajyepfo, Marie Rose Mureshyankwano; Umuyobozi Mukuru w’Urwego rw’Igihugu rw’Imiyoborere, Prof. Shyaka Anastase; Umuyobozi w’Akarere ka Nyamagabe w’agateganyo KABAYIZA Lambert, inzego z’umutekano, Abasenateri n’abihayimana bo mu matorero atandukanye yo mu Rwanda no mu mahanga.
Icyo gikorwa kitabiriwe n'abanyacyubahiro barimo Guverineri w'Intara y'Amajyepfo
Guverineri w’Intara y’Amajyepfo, Marie Rose Mureshyankwano, yavuze ko amatorero n’amadini ari abafatanyabikorwa bakomeye ba Leta, by’umwihariko asaba EAR gukomeza gushyira imbaraga mu kurera abana b’u Rwanda, kurwanya amakimbirane yo mu miryango no gufasha abaturage kugira ubuzima bwiza n’iterambere.
Yagize ati "Icyo tubasaba ni uguharanira guteza imbere amahoro mu muryango, ukaba umuryango urangwa n’amahoro, murinda abana ibiyobyabwenge, hitabwa ku burere buboneye kugira ngo umuryango nyarwanda ukomeze kuba igicumbi cy’amahoro."
Musenyeri Mukuru wa EAR mu Rwanda, Onesphore Rwaje, niwe wayoboye umuhango wo kwimika Musenyeri mushya wa Diyoseze ya Gikongoro amusaba kugera ikirenge mu cy’uwo asimbuye, amwizeza ko bazakomeza ubufatanye hagamijwe guteza imbere umuryango Nyarwanda.
Guverineri Mureshyankwano Marie Rose w’Intara y’Amajyepfo wari umushyitsi mukuru yasabye Musenyeri mushya kwita cyane ku muryango kugira ngo nawo wite ku rubyiruko rwubake igihugu giteye imbere kandi gifite amahoro.
Abandi bepiskopi b’itorero ry’Abangilikani bamusengeye
Uyu munsi kandi Diyosezi ya Kigeme yizihije isabukuru y’imyaka 25 ibayeho, uyu Musenyeri Musabyimana akaba abaye Musenyeri wa Gatatu w’iyi Diyosezi.
Uyu munsi kandi hizihijwe isabukuru y’imyaka 25 iyi Diyosezi imaze
Musenyeri Assiel Musabyimana yari Pastoro kuri Paruwasi Abera bose, ni umugabo ufite umugore n’abana batatu.
Jados


text:
“Uhisha ibicumuro bye ntazagubwa neza, Ariko ubyatura akabireka azababarirwa.” Imigani 28:13.
Icyo umunyabyaha asabwa ngo abone imbabazi haba ku Mana, ku wo yacumuyeho, cyangwa ku itorero, ni ukwemera ibyaha bye, nta nzitwazo ngo atinye ingaruka, ipfunwe cyangwa kwivovotera abamuvuga.
Imana iti: “Icyo nshaka kimwe ni uko wemera ibyaha byawe, ibyo wacumuye ku Uwiteka Imana yawe…” Yeremiya 3:13.
Umunyezaburi na we yaravuze ati: “Nakwemereye ibyaha byanjye, Sinatwikiriye gukiranirwa kwanjye. Naravuze nti ‘Ndaturira Uwiteka ibicumuro byanjye’, Nawe unkuraho urubanza rw’ibyaha byanjye.” Zaburi 32:5.
Uwihana by’ukuri ntababazwa n’abamuvuga ahubwo ababazwa n’icyaha cye cyateye uruvugo; “…Abanyerera bagenewe gusekwa.” Yobu 12:5. “Umuntu ukiriho uhaniwe ibyaha bye, Yakwinubira iki se?” Amaganya ya Yeremiya 3:39.
Ubwo Dawidi yagerwagaho n’uruvugo kubw’ibyo yari yarakoze yaravuze ati:
“Murareba uko umuhungu wanjye nibyariye agenza ubugingo bwanjye. Mbese uwo Mubenyamini ntiyarushaho? Nuko nimumureke yitukire, kuko Uwiteka yabimutegetse. Ahari Uwiteka azareba inabi ngirirwa, kandi Uwiteka azanyitura ibyiza ku bw’iyo mivumo yamvumye uyu munsi.” 2 Samweli 16:11-12.
Umunyabyaha wihana by’ukuri ntaba ababajwe n’icyaha yakoze gusa ahubwo aba azirikana ko n’ingaruka zacyo zizaza kera ari we zizajya ku mutwe. GC.482.
“Kuba ducecekesha umutimanama maze tugahumiriza amaso yacu ngo tutareba cyangwa ngo twimenyeho ibyaha byacu, ntibiduhaye umutekano. Umuntu wicisha bugufi ntaziyumvamo ko kwatura ibyaha bimutesheje agaciro. Ntazigera yumva ko biteye isoni niba yarakomerekeje mwene se mu buryo ubwo ari bwo bwose, agakoma mu nkokora umurimo w’Imana, nubwo byaba mu bitekerezo.” OHC 82.
“Ibyaha bitihanwe ntibibabarirwa. Abatekereza ko bababariwe ibyaha kandi batarigeze biyumvamo ububi bwabyo ngo bameneke umutima, baba bishuka… Imbaraga zacu zishingiye mu kwimenyaho intege nke…mu kureka kwiyiringira tugatabaza Imana ngo idufashe maze tugakorera agakiza kacu duhinda umushyitsi, tukareka kwishingikiriza ku mubiri, ni bwo twakomatana na Yesu dushikamye.” OHC 82.
“Ijuru ntirizigera rigerwamo n’abigendera uko bashatse banyuzwe gusa no kwitwa abakristo. Imana ikeneye kubona imikorere nyayo mu bavuga ko ari abayoboke bayo bose. Mu kwiyanga gukomeye, kuba maso, kudacogora, mu gusengana umwete, mu gukoresha uburyo n’ubuntu twagiriwe dufite umwete, no mu gufashwa na Yesu Kristo Umucunguzi wacu, tuzatahukana intsinzi. Maze abanyantege nke mu ijuru bahabonere ikiruhuko, intwarane zo mu ntwari zihabwe ikamba.” OHC 82.
Yesu ati: “…nakumvira uzaba ubonye mwene so.” Matayo 18:15.
Nyuma yo gushenjagurika umutima kubw’ibyaha bye, Dawidi yagize ati: “Hisha amaso yawe ibyaha byanjye, Usibanganye ibyo nakiraniwe byose.” Zaburi 51:12.


text:
Uwiteka Nyiringabo aravuga ati “Bazaba abanjye umunsi nzakoreraho bazaba amatungo yanjye bwite, nzabababarira nk’uko umuntu ababarira umwana we umukorera. Ubwo ni bwo muzagaruka mukamenya gutandukanya abakiranutsi n’abanyabyaha, abakorera Imana n’abatayikorera. (Malaki 3:16-18)
Iyo uvuze Imana birayizana igatega ugutwi ikumva. Aho wavugira Imana hose, haba mu rugo, mu nzira, mu kazi, birayizana ikagutegera ugutwi inasubize gusenga kwawe. Ibyo kandi biba urwibutso bikandikwa bikajya bihora byibukwa. Ntabwo muba mwayitumiye ngo ize kuko n’ubundi iba ihari, icyo ukora ni ukuvuga izina ryayo gusa.
1.Yesu yiyereka abigishwa babiri bari mu nzira ijya Emawusi. (Luka 24:13-35): Aba bigishwa bavuze Imana neza, iraza ihindura ubuzima bwabo; bashira umubabaro wabo. Iyo uvuze Imana neza muragendana, ikaza ikinjira mu buzima bwawe bwa buri munsi, ikaguha umunezero; urugendo rukoroha n’aho rwaba rurerure cyane kandi rwuzuyemo ingorane nyinshi ntubimenya. N’iyo iguhaye umutsima mu rugendo amaso yawe arahumuka ukamenya ko ari yo ibikoze.
2.Sitefano yiregura (Ibyakozwe n’intumwa 7:1-60): Sitefano yavuze Imana, avuga na Yesu ahera mu bisekuru bye, amuvuga avutse, ari mu isi, apfuye kugeza azutse. Ibyo avuze bituma Yesu ahagaruka aramwakira. Nta handi Bibiliya itubwira ko Yesu yahagurutse.
3.Yakobo akirana na malayika w’Imana. (Itangiriro 32:23-33); Yakobo yaraye asenga, malayika amukora ku itako. Yari afite ikibazo gikomeye yagombaga guhangana na mukuru we Esawu. Yakobo yatindanye n’Imana bagezanya mu gitondo, hagira ibihinduka. Kubwo gutindana n’Imana ikora ikintu gishya, ahindurirwa izina; akurwaho izina ry’umwaku rya Yakobo bisobanura umuriganya, maze ahitwa yitwa Isiraheli; abamubonye bamenya ko hari icyahindutse kuri we.
Natwe iyo tugize ibihe byiza twumva bitarangira. Iyo ushatse Imana urayibona; Si ngombwa ko ikubwira ngo mwana wanjye ndaza kuza. Wowe ujye uvuga ibyayo neza aho uri hose gusa maze wirebere, izaza. (1Petero 2:21): “Kandi ibyo ni byo mwahamagariwe, kuko na Kristo yabababarijwe akabasigira icyitegererezo, kugira ngo mugere ikirenge mu cye.” Yesu yajyaga avugana na Se (Imana) ijoro rigacya. Natwe tujye dushaka gutindana n’Imana bizatuma irema n’ibindi bishyashya mu buzima bwacu bwa buri munsi.
Mu giturage, iyo umuntu yibaga mu gihe cy’imvura; kugira ngo bamufate bakurikiranaga ikirenge bakareba aho yanyuze hose bakagera mu rugo, bigatuma bamufatana ibyo yibye. Natwe mu buryo bwo mu Mwuka turasabwa kugera ikirenge mu cy’abatubanjirije batindanye n’Imana cyane. Tugere ikirenge mu cya Kristo Yesu, tuzashyikira ubwiza bw’Imana n’ubuzima bwacu buhinduke bushya nta kabuza.
Yesu Kristo ni we cyitegererezo cyacu. Yari umunyamasengesho mu rwego rukomeye; iminsi yose yirirwaga yigisha bwakwira akajya ku musozi, akazindukira mu Rusengero. Imana ishaka ko abantu bayo bayivuga ikabasanga igahindura ubuzima bwabo. Imana ishimwe, Amen
Hari icyo wifuza kutubwira ku ijambo ry’Imana usomye twandikire kuri Email yacu: [email protected]
Ijambo ry’Imana muritegurirwa na Rejoice Africa Ministries


text:
Igisubizo: Muri iki gihe, ndakeka ko mu Itorero, nta kibazo cyagiweho impaka nyinshi kurusha ikibazo cy’abagore bakora umurimo w’ubushumba cyangwa w’ivugabutumwa. Kubera izo mpamvu rero, ntitugomba kureba iki kibazo nk’aho abagabo bashyamiranye n’abagore. Hari abagore biyumvisha ko nta mugore ugomba gukora umurimo w’ubushumba ndetse ko na Bibiliya ikumira abagore mu murimo w’Imana, ariko na none hari n’abagabo bemera ko abagore bashobora gukora umurimo w’ivugabutumwa kandi ko nta nzitizi zishobora kubabuza gukora umurimo w’Imana. Ibi ntabwo ari ikibazo cyo kwikunda cyane kw’abagabo cyangwa se ikibazo cyo kuvangura ibitsina. Ni ikibazo cyo gusobanukirwa Bibiliya.
Ijambo ry’Imana ritubwira ngo: “Umugore yigane ituze kandi aganduke rwose. Kuko nanga ko umugore yigisha cyangwa ngo ategeke umugabo; ahubwo agire ituze” (1 Timoteyo 2:11-12). Mu Rusengero, Imana itangamo imirimo itandukanye ku bagabo no ku bagore. Ni ingaruka z’ukuntu abantu baremwe n’ukuntu icyaha cyinjiye mu isi (1 Timoteyo 2:13-14). Imana, ibinyujije mu ntumwa Pawulo, ibuza abagore gukora imirimo yo kwigisha cyangwa guhabwa ubutware mu mwuka bwo kuyobora abagabo. Bisobanuye ko abagore babujijwe gukora umurimo w’ubushumba, ugizwe no kuvuga ubutumwa, kwigisha no guhabwa ubutware mu mwuka bwo kuyobora abagabo
Hari “impamvu nyinshi zo kutavuga rumwe” ku gitekerezo cy’abagore cyerekeye gukora umurimo w’Imana. Impamvu imwe ya rusange, n’uko Pawulo abuza abagore kwigisha kuko mu kinyejana cya mbere, abagore barangwaga no kutigaga. Ariko, muri 1 Timoteyo 2:11-14 ntabwo hasobanura uko kwiga byakorwaga. N’ubwo kwiga byateguraga abantu gukora umurimo w’Imana, nyamara abenshi mu bigishwa ba Yesu ntabwo bari barize. Impamvu ya kabiri rusange, n’uko ari abagore bo muri Efeso bonyine Pawulo yabujije kwigisha (Urwandiko rwa mbere rwa Timoteyo rwandikiwe Timoteyo, wari umushumba w’Itorero rya Efeso). Umujyi wa Efeso wari waramamaye cyane kubera urusengero rwaho rwa Arutemi, ikigirwamana cy’igitsina gore cy’Abagereki n’Abaroma. Abagore nibo bayoboraga imihango yo kuramya Arutemi. Ariko, mu gitabo cya mbere cya Timoteyo nta na hamwe bavuga Arutemi, ndestse na Pawulo ntaho avuga muri 1 Timoteyo 2:11-12 ko guhimbaza Arutemi byaba ari impamvu yo gukumira abagore mu murimo w’ubushumba.
Impamvu ya gatatu rusange n’uko ari abatware b’ingo n’abafasha babo bonyine Pawulo avuga, ntabwo avuga abagabo n’abagore muri rusange. Amagambo y’Ikigereki muri icyo gice ashobora kuba yaravugaga abagabo n’abagore; ariko, icyo ayo magambo asobanuye mbere y’ibindi n’abagabo n’abagore. Ikindi n’uko amagambo asa n’ayo y’Ikigereki yakoreshejwe no mu mirongo ya 8-10. Mbese ni abagabo bonyine bafite abafasha bagomba kurambura ibiganza byera bagasenga, badafite umujinya cyangwa batajya impaka (umurongo wa 8)? Mbese ni abagore bonyine bagomba kwambara imyambaro ikwiye, gukora imirimo myiza, no guhimbaza Imana (imirongo ya 9-10)? Oya si cyo bivuze. Imirongo ya 8-10 ivuga mu buryo bwumvikana neza ko ari abagabo n’abagore bose muri rusange, ntabwo ivuga gusa abagabo n’abagore bashyingiranwe. Rero nta kintu na kimwe mu mirongo ya 11-14, cyerekana ko bavugaga abagabo n’abagore bashyingiranwe bonyine.
Nyamara indi mpamvu yo kutavuga rumwe, ikunze kugaragara inshuro nyinshi kuri aya magambo avugwa ku bagore bari mu murimo w’Imana, ni byerekeye abagore bari bafite imyanya y’ubuyobozi bavugwa muri Bibiliya, cyane cyane Miriyamu, Debora, na Hulida bavugwa mu Isezerano rya Kera. Uku kutavuga rumwe ntikwashoboye kugaragaza ingingo zifatika zimwe na zimwe bishingikiriza. Icya mbere Debora ni we wenyine wari umucamanza w’igitsina gore mu bacamanza b’abagabo 13. Hulida ni we wari umuhanuzi w’igitsina gore mu bahanuzi b’abagabo barenga 12 bavugwa muri Bibiliya. Icyatumye Miriyamu ajya mu buyobozi n’uko yari mushiki wa Mosi na Aroni. Abagore babiri b’ibyamamare cyane mu gihe cy’Abami, ni Ataliya na Yezebeli—ingero ziruhije z’abayobozi b’ingare b’igitsina gore. Ikirenzeho, n’uko ubutware bw’abagore mu Isezerano rya Kera budafite aho buhuriye n’iki kibazo. Igitabo cya mbere cya Timoteyo n’izindi Nyandiko zandikiwe abashumba, zirereka Itorero—umubiri wa Kristo icyitegererezo gishya—kandi uru rugero rurerekana uko ubuyobozi bwari buteye mu Itorero, ntabwo rushaka kwerekana uko ubuyobozi bw’igihugu cya Isirayeli bwari buteye cyangwa se ubw’irindi shyirahamwe rivugwa mu Isezerano rya Kera.
izindi ngingo zisa n’izimaze kuvugwa, zigizwe n’ukuntu Purisikila na Foyibe bakoreshejwe mu Isezerano Rishya. Mu Ibyakozwe n’Intumwa 18, Purisikila na Akwila baragaragazwa nk’abakozi ba Kristo bari barizewe. Izina rya Purisikila ni ryo ryavuzwe mbere, kugira ngo wenda berekane ko “yari icyamamare” cyane mu murimo w’Imana kurusha umugabo we. Ariko, ntaho bagaragaza ko Purisikila yigeze kugira uruhare mu murimo w’Imana waba warunyuranye n’ibivugwa muri 1 Timoteyo 2:11-14. Purisikila na Akwila bajyanye Apolo mu rugo iwabo, bombi bamugira umwigishwa wabo, bamusobanurira Ijambo ry’Imana kugira ngo arusheho kurimenya neza (Ibyakozwe n’Intumwa 18:26).
Mu Abaroma 16:1, n’ubwo Foyibe yafatwaga “nk’umudiyakoni” mu cyimbo “cy’umukozi ugabura ijambo ry’Imana,” ibi ntibivuze ko Foyibe yajyaga yigisha mu Rusengero. “Ushobora kwigisha” ni izina ryahabwaga abakuru b’Itorero, ntabwo ryahabwaga abadiyakoni (1 Timoteyo 3:1-13; Tito 1:6-9). Abakuru b’Itorero, abepisikopi n’abadiyakoni bagaragazwa “nk’abagabo bafite umugore umwe,” “abagabo bafite abana bizera,” “n’abagabo batariho umugayo”. Ikigaragara cyane rero n’uko aya mazina yose ari ay’abagabo. Ikindi n’uko muri 1 Timoteyo 3:1-13 no muri Tito 1:6-9, amazina ya kigabo ni yo yonyine akoreshwa iyo bashaka kuvuga abakuru b’Itorero, abepisikopi n’abadiyakoni.
Imbonerahamwe y’iki gice cya 1 Timoteyo 2:11-14 ni yo “itanga impamvu” nyayo kandi yumvikana. Umurongo wa 13 utangira ugira uti: “kubera” kandi ugatanga “impamvu” y’ibyo Pawulo ahamya mu mirongo 11-12. Kuki abagore batagombaga kwigisha cyangwa ngo bahabwe ubutware bwo kuyobora abagabo? Kubera ko “Adamu yaremwe mbere, Eva agakurikiraho. Kandi ntabwo Adamu ari we wa mbere washutswe; umugore ni we washutswe.” Imana yabanje kurema Adamu, nyuma irema Eva ngo abe “umufasha” wa Adamu. Iyi gahunda yo kuremwa ikoreshwa ku isi yose no ku muryango (Abefeso 5:22-33) no ku Itorero. Kuba Eva yarashutswe, ni indi mpamvu ituma abagore batemererwa gukora umurimo w’ubushumba cyangwa guhabwa ubutware mu mwuka bwo kuyobora abagabo. Ibi bikaba bituma bamwe bemera ko abagore batagomba kwigisha, kubera ko bashukika ku buryo bworoshye cyane. Iyo myumvire ni iyo kugibwaho impaka, none se niba abagore bashukika ku buryo bworoshye cyane, kuki bemererwa kwigisha abana (kandi nabo bashukika ku buryo bworoshye cyane) n’abandi bagore (nabo bacyekwaho gushukika cyane)? Ibi sibyo inyandiko ishaka kuvuga. Abagore ntibagomba kwigisha abagabo cyangwa kugira ubutware mu mwuka bwo kuyobora abagabo kubera ko Eva yashutswe. Icyo ni cyo cyatumye Imana iha abagabo mbere y’ibindi ubutware bwo kwigisha mu Rusengero.
Abagore benshu ni indashyikirwa mu mpano zo kwakira abashyitsi, kugira ubuntu, kwigisha, no gufasha abandi. Umurimo munini w’Imana mu Itorero ry’ahantu aho ari ho hose, ukorwa n’abagore. Mu Itorero, abagore ntibabujijwe gusenga cyangwa guhanura mu ruhame (1 Abakorinto 11:5), ikibujijwe n’uguhabwa ubutware mu mwuka bwo kwigisha abagabo. Bibiliya ntabwo ibuza abagore gukoresha impano z’Umwuka Wera (1 Abakorinto 12). Abagore, kimwe n’abagabo, basabwa kuyobora abandi, kugaragaza imbuto z’Umwuka (Abagalatiya 5:22-23), kandi bagomba kubwira ubutumwa bwiza intama zazimiye (Matayo 28:18-20; Ibyakozwe n’Intumwa 1:8; 1 Petero 3:15).
Imana yatanze itegeko ko abagabo bonyine ari bo bagomba gukora umurimo w’ ubutware bwo kwigisha iby’umwuka mu Itorero. Ibi, si ukubera ko abagabo ari bo bonyine bazobereye cyane mu byerekeye kwigisha, cyangwa kubera ko abagore basuzuguritse cyangwa bakaba ari abanyabwenge buke (kandi atari ko bimeze). Ahubwo niko Imana yagennye imikorere y’Itorero. Abagabo nibo bagomba gutanga urugero, ku byerekeye ubuyobozi mu by’umwuka—mu buzima bwabo bwa buri munsi ndetse no mu magambo bavuga. Abagore nabo, bagomba kugira uruhare ruciriritse mu buyobozi. Kandi barashishikarizwa kwigisha abandi bagore (Tito 2:3-5). Na none, ntabwo Bibiliya ibuza abagore kwigisha abana. Igikorwa cyonyine abagore babujijwe n’ukwigisha abagabo cyangwa guhabwa ubutware bw’umwuka kuri bo. Ibi rero bizabuza, ku buryo bwumvikana, abagore gukora umurimo w’ubushumba n’uw’ivugabutumwa. Ibi ntibigomba gutesha abagore agaciro kabo, mu buryo ubwo ari bwo bwose, ahubwo bigomba kubaha icyerekezo cyo gukora umurimo w’Imana kurushaho, hubahirijwe gahunda zose z’Imana n’impano Yabagabiye.
Ikibazo: Abashumba b’abagore / Abavugabutumwa? Bibiliya ivuga iki ku byerekeye abagore bari mirimo y’Imana?
Igisubizo: Muri iki gihe, ndakeka ko mu Itorero, nta kibazo cyagiweho impaka nyinshi kurusha ikibazo cy’abagore bakora umurimo w’ubushumba cyangwa w’ivugabutumwa. Kubera izo mpamvu rero, ntitugomba kureba iki kibazo nk’aho abagabo bashyamiranye n’abagore. Hari abagore biyumvisha ko nta mugore ugomba gukora umurimo w’ubushumba ndetse ko na Bibiliya ikumira abagore mu murimo w’Imana, ariko na none hari n’abagabo bemera ko abagore bashobora gukora umurimo w’ivugabutumwa kandi ko nta nzitizi zishobora kubabuza gukora umurimo w’Imana. Ibi ntabwo ari ikibazo cyo kwikunda cyane kw’abagabo cyangwa se ikibazo cyo kuvangura ibitsina. Ni ikibazo cyo gusobanukirwa Bibiliya.


text:
Ubushakashatsi bwagaragaje ko kuririmba muri korali bifasha abafite ibibazo byo mu mutwe kuko bibagarurira icyizere.
Abashakashatsi bo muri kaminuza yo kuririmba ya East Anglia bavuga ko umugambi wa Sing Your Heart Out, umaze gufasha abantu bari bafite uburwayi bwo mu mutwe koroherwa.
Abo bashakashatsi basaba abantu kugira korali yo kuririmbamo.
Panny Holder w’imyaka 67 abana n’indwara yo mu mutwe yo mu bwoko bwa bipolar ubuzima bwe bwose, arashimagiza kuririmbira muri korali kuko kwashoboye guhindura ubuzima bwe mu myaka 13 amaze aririmba Nk’ uko BBC yabitangaje.
Yagize ati “Kuririmba ni ikintu cyiza ntari narigeze nkora mu buzima bwanjye. Byateje imbere aho mba kandi abagenzi banjye ubu turafashanya."
Akomeza agira ati “Byarangoye kwegera abandi no kubizera mu minsi ya mbere nkijya muri iyo korali, ariko namenye ko nkeneye gukora uko nshoboye kugira ngo ubuzima bwanjye bumere neza nka mbere."
Penny avuga ko nubwo ubuzima bwe bumeze neza adashobora kurekera aho kuririmba ati "Ariko sinicara ngo nywe icayi n’ibisuguti."
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
1
Nelson keeping up for development Rwandans kids we are enjoyed your I dears. Tukuri nyuma.
Tel za Nelson
Congratulations Nelson. Keep it up ni gahunda nziza cyane, numusanzu wo kubaka igihugu. May God bless you ...
ikibazo cye ntashyiraho adress nuko muntu yamuhamagara ngo amubaze plus d'infosm
Coach ndakwemera pe nakubonye ubwambere ukuntu utegura CAR FREE DAY ukana yigisha mpita nkubonamo ubuganga nkumu coach wabyigiye tukuri inyuma najye nzazana abana banjye kuwambere ubutaha. Imana izakomeze kukuyobora murizo gahunda mukomeza gutegura.
1


text:
Niba warigeze ugira inzozi zo gutunga urubuga(Website) rwawe ugaragarizaho ibyo ukora, cyangwa se kubika(Hosting) izo waba ufite mu mutekano useseye ariko ukaba n’ubu ukibunza imitima, shira impumu iki gisubizo cyaje ari icyawe ngo Website yawe ishyirwe mu bikorwa kandi icungirwe umutekano ku buryo bwizewe.
Kampuni (Company) IMG (Ityazo Media Group) izwi cyane nk’Ityazo dore ko inafite website zitwa ityazo.com ndetse n’indi y’ubucuruzi, yaje gukuraho izo mbogamizi zose zijyanye n’ama Website kuri murandasi ku bijyanye n’ubwirinzi bw’urubuga rwawe, twakuzaniye uburyo bwitwa Let’s Encrypt aho tuguha SSL y’ubuntu igufasha kurinda urubuga rwawe. tuguha kandi service zirimo nka “Graphic Design, Hosting, Online Marketing, Domain name Registration.” Ibi byose Ikipe y’Abatekinisiye ba IMG Babikora mu kanya nk’ako guhumbya ndetse bagahora bagucungira umutekano w’ibikorwa byawe.
Ityazo Media Group irizewe kandi ifite uruhushya yahawe n’ikigo cy’igihugu gitsura amajyambere(RDB). Tukaba dutanga Indangarubuga(Domain name) waba wifuza zose nka .rw, .com, .org, .net, .ac.rw, n’izindi, yewe n’izo tudafite turazigushakira ntiwirirwa uvunika.
Si byo gusa kandi uretse kuguha Domain name, ntunivuna ujya kubikisha ahandi kuko rwose turanakubikira (Hosting) ku buryo bugezweho kandi bwihuse, ku buryo aho uzajya uburi hose uzajya ushobora gusura no kugenzura urubuga rwawe kuri murandasi nta mbogamizi. Aha tukaba tubikora mu buryo butandukanye.
Hari abumvise uburemere bw’ibyo dukora bakibwira ko ibiciro byacu byaba bihanitse, oya rwose iwacu umukiriya ni nk’umwami kandi igiciro kijyana n’uburemere bw’ibyo uguze kandi ku buryo bukunogeye, dore ko tujya tunatanga Promotion cyane mu bihe by’iminsi mikuru tutibagiye mu mpera no mu ntangiriro z’umwaka.
Twifitiye icyizere ku buziranenge bw’ibyo dukora ndetse n’igihugu cyaratwizeye utaretse n’amahanga dore ko nayo yamaze kutuyoboka kubw’imikorere myiza twagize intego ubu turakorana.
Akazi kacu gakorwa amasaha yose n’iminsi yose, cyane ko tuba tutifuza ko umukiriya yahora nzira yiruka ku byo agomba, kuko ni inshingano zacu kubaha no kubagezaho ibyo tubagomba mu buryo bunoze kandi bwihuse, kandi ibyo tubakoreye tubaha igihe cyo kubigenzura, ndetse n’akabazo kavutse kose turakabakorera ku buntu.
Tubibutse ko Ityazo Media Group atari ibi ikora gusa kuko n’ubundi bufasha wakenera bwaba ubwo kudutunganyiriza amashusho(Video) y’ibikorwa/ibirori byawe ndetse yewe n’amafoto atandukanye ibi nabyo turabitanga kandi ku buryo bujyanye n’igihe.
Uramutse hari ibyo udasobanukiwe ushobora kutwandikira cyangwa ukaduhamagara ku buryo bukurikira:
Email: ityazoinfo@gmail.com
Tel: +250788274198
Uzagire Noheli nziza n’Umwaka mushya Muhire wa 2018.


text:
Kwinjira muri izi konti ndetse no gukoresha izindi porogaramu zizana na Gmail nka Docs, Drive, indangaminsi (Calendar) n’ibindi usanga ari ibintu umuntu atatinya kuvuga ko bigora ndetse bigatwara umwanya utari muto kuko bisaba kugenda ubifungura buri kimwe ukwacyo.
Kugira ngo birusheho korohera abakoresha Gmail, hakozwe porogaramu yitwa ‘Shift’ ituma ubasha kwinjira muri konti zitandukanye kandi mu buryo bwihuse.
Umuyobozi wa Redbrick ari nayo yakoze porogaramu ya Shift, Tobyn Sowden yavuze ko yorohereza abantu kuba bareba ibiri kuri konti zabo zitandukanye bitabaye ngombwa ko bagira ibyo bafunga cyangwa ngo bafungura utudirishya (tab) twinshi.
Iyo ukoresheje iyi porogaramu ubasha kumenya niba hari ubutumwa bushya wohererejwe, kureba ku ndangaminsi, kwinjira mu nyandiko (docs) n’ibindi, kuko konti zawe ziba ziri hamwe wowe ugahitamo iyo ushaka.
Kubona iyi porogaramu ujya kuri tryshift.com, ubundi ukayishyira muri mudasobwa yawe hanyuma ugashyiramo konti zawe akaba ariho uzajya uzigenzururira. Ubanza guhabwa amezi abiri y’igeragezwa ku buntu, waba ukeneye iri ku rwego rwo hejuru ugasabwa kwishyura amadorali 19.99 ku mwaka.


text:
Bimwe mubyagufasha kugira umusatsi mwiza
Imisatsi ni bimwe mu bintu bigize ubwiza bw’abagore, ariko kenshi na kenshi usaga bigoranye kuwitaho ku buryo bamwe na bamwe bihitiramo kuwureka.
Nyamara birashoboka ko twagira umusatsi mwiza twifuza. Dore ibintu bitatu wakora kugirango ugire umusatsi mwiza nkuko Ebiso usokoza akanita ku misatsi “coiffeur” yabidutangarije.
Imisatsi ni bimwe mu bintu bigize ubwiza bw’abagore, ariko kenshi na kenshi usaga bigoranye kuwitaho ku buryo bamwe na bamwe bihitiramo kuwureka.
Nyamara birashoboka ko twagira umusatsi mwiza twifuza. Dore ibintu bitatu wakora kugirango ugire umusatsi mwiza nkuko Ebiso usokoza akanita ku misatsi “coiffeur” yabidutangarije.
1. Hitamo ibikoresho (product) bijyanye n’umusatsi wawe
Abagore benshi ntabwo bajya bamenya ubwoko bw’imisatsi yabo bityo ntibamenye ibikoresho bijyanye nawo.
Bamwe bafite umusatsi woroshye y’ amarende bari bakwiye gukoresha proroduwi (Products) zoroshye nka soft beautiful, Olive, Botanique n’izindi.
Naho abafite umusatsi ukomeye (injwiri) bakagombye gukoresha produit zikomeye nka Revlon, Dark n’izindi.
Mu byo ukoresha kandi harimo shampoo hamwe na “après shampoo”(conditioner) urugero nk’iyo ukoresha produit ya Revlon byakabaye byiza ko unakoresha shampoo ya Revlon hamwe na après shampoo (conditioner) yayo, ariko kuko ibyo bitakorohera buri wese ushobora kuba wakoresha shampoo runaka y’ubwoko bumwe na conditioner bitandukanye ariko bigenewe ubwoko bumwe bw’imisatsi.
Ikindi ni uko benshi bibwira ko gusiga amavuta menshi mu mutwe ari byo byisa kandi ahubwo ibyiza ni ugusigamo amavuta make ashoboka, ukagabanya spray ndetse ugakoresha silikoni (silcon) cyane. (Silicon ni amavuta yo mutwe).
Ikindi ni uko na none atari byiza kudefiriza (defriser) kenshi kuko ngo ama produits aba afite acide yica umusatsi. Hejuru y’ibyo byose ni byiza ko ukoresha ama produit atari aya pirates ni ukuvuga y’umwimerere.
2. Menya igihe cyo kumazaho ibisuko(inyweri)
Inyweri zirafasha cyane mu gihe umuntu aba yumva ashaka guhindura ho gatoya ariko rimwe na rimwe usanga hari abakabya.
Umusatsi wacu nawe uba ukeneye guhumeka, yego ushobora gushyiraho inyweri zikamara amezi abiri, ariko iyo abaye ane cyangwa atandatu utamesamo, ushyiramo amavuta gusa bigeraho ya mavuta akaba menshi akica umusatsi wawe.
Ni byiza ko umenya igihe cyo gukuraho inyweri zawe zitarangiza umusatsi wawe.


text:
Ngororero: Icyo abatazi indimi z’amahanga batekereza kuri serivisi bahabwa
Kuba abayobozi bakuru b’igihugu barahagurukiye kunoza serivisi zihabwa abagana ubuyobozi n’ibigo bitandukanye haba muri serivisi za leta cyangwa izitangwa n’abafatanyabikorwa bayo cyangwa abantu bigenga, byatumye n’abaturage bo mu karere ka Ngororero batangira kugaragaza ibitekerezo byabo kubirebana na serivisi bahabwa.
Icyo abenshi banenga mumitangirwe ya serivisi ni ukuntu kunzugi z’abakozi n’abayobozi haba handitse ibintu umuturage atabasha kwisobanurira igihe akeneye kwinjira mubiro by’umuntu, ndetse ngo n’abize bakaba atiri bise bakwisobanurira ibyanditswe kunzugi akenshi mumagambo ahinnye y’igifaransa cyangwa icyongereza.
Hari ibyo batabasha kwisobanurira bifuza ko byashyirwa mu kinyarwanda
Ikindi kandi, ngo kunzugi z’ibiro cyangwa ahamanikwa amatangazo ntaho wabona inshingano z’umuntu ngo babe bakwiyobora batabanje kubaririza, bakaba basaba ko byakosorwa kandi bikandikwa no mukinyarwanda kuko abenshi mubahabwa serivisi ari abanyarwanda.
Ikigenda neza benshi mubo twaganiriye bahurizaho ni uko ubuyobozi bw’inzego za leta mu karere ka Ngororero bushyira imbaraga mu gutuma abantu batandukanye cyane cyane abacuruzi banoza serivisi zabo, ndetse ngo iyo umuturage abashije kugera kumuyobozi cyangwa umukozi w’akarere akeneye nawe amuha serivisi kuko ntabagihutazwa muri ako karere.
Ukurikije uko babivuga, abaturage bazi serivisi zirushaho kugenda neza mu karere aho bashima abajyanama muby’amategeko uko babakira ndetse n’abandi, bakurikije aho bagiye banyura bashaka serivisi nkuko hakizima evariste uvuga ko amaze igihe aza mubibazo bitandukanye kucyicaro cy’akarere abivuga.
Ibiro bitanga inama n’ubufasha kuby’amategeko birashimwa
Abaturage kandi bavuga ko mutugari hakiri abayobozi batwo bagikanga abaturage kimwe no mumidugudu ndetse bagatunga urutoki bamwe, nko mu murenge wa Sovu aho umuturage avuga ko yarenganyijwe n’umuyobozi wamwambuye agatebo ke n’ibyari bikarimo ngo ni uko atagiye kumuganda kandi bizwi ko arwaye ndetse atangirwa ubuhamya n’abandi baturage ariko ngo bigenda bigabanuka, iyo abaturage bashize ubwoba bakabivuga kunzego zisumbuyeho.
Hashingiwe kumabwiriza yatanzwe na minisitiri w’inteba, buri mukozi wese akaba asabwa gushyira kurugi rw’ibiro bye ibishobora byose gutuma abamugana bishimira serivisi bahabwa kandi bitabagoye.


text:
Tungurusumu akenshi imenyerewe nk’ikirungo cyo guhumuza ibiryo ariko kandi burya ifite akamaro karenzeho kuko ifasha umubiri kwiyubaka ndetse no kwirinda.
Abantu benshi bakunze gukoresha tungurusumu nk’ikirungo gusa gikoreshwa hagamijwe guha ibiryo impumuro nziza ariko nkuko bitangazwa n’ikigo gikora imiti mu biribwa kizwi ku izina rya « Dynapharm », burya tungurusumu yunganira ikanarinda umubiri mu rwego rwo kurwanya indwara ndetse no mu rwego rwo kwiyubaka ; burya tungurusumu iri mu miti ivura indwara y’inzoka za « Amibe » igihe umuntu ayiriye ari mbisi.
Tungurusumu akenshi abantu bakunze kuyirya itetse nk’ikirungo, abenshi bitwaza ko ngo kuyirya ari mbisi ibatera kunuka mu kanwa ndetse ngo iyo iriwe ari mbisi ngo igira uburyaryate mu kanwa nyamara ngo ni byiza igiye iribwa ari mbisi kuko ari bwo iba ifite akamaro kenshi dore ko inakoreshwa mu kuvura abantu bagira ikibazo cy’inzara zo mu ntoki cyangwa ku mano zikunda kuvunagurika aho bene bariya bantu bagirwa inama yo kujya bakubisha inzara zabo tungurusumu byibuze bigakorwa mu gihe kingana n’icyumweru.
Abahanga mu buvuzi barimo uwitwa Stephanie Bright na vincent Cueff bemeza ko Tungurusumu ikungahaye ku birinda indwara ku buryo umuntu ukunda kurya tungurusumu adapfa kwibasirwa n’indwara izo ari zo zose. Tungurusumu kandi ikungahaye kuri vitamin C, imyunyu ngugu nka magnesium, kalisiumu, potasiumu, fosifore n’indi myinshi; ibi byose biyiha ubushobozi bwo gufasha umubiri mu guhangana n’indwara nyinshi zitandukanye.
Buri wese rero yagombye guhora afata tungurusumu ku kigero gihagije mu rwego rwo kwikingira indwara zitandukanye.
Tungurusumu yubaka umubiri ikawutera ubwirinzi, ikanafasha mu guhangana na Amibe
Tungurusumu akenshi imenyerewe nk’ikirungo cyo guhumuza ibiryo ariko kandi burya ifite akamaro karenzeho kuko ifasha umubiri kwiyubaka ndetse no kwirinda.
Labels: imiti, tungurusumu, ubuvuzi gakondo


text:
KANDA HANO UREBE VIDEO
Iyo ufite umukunzi uguhora hafi kandi akaguha umwanya uhagije mu buzima biba ari ikintu cyiza cyane kandi gituma urukundo rukomera, nk’uko abenshi babivuga urukundo ni ikintu cyo kwitondera kandi kigomba guhabwa agaciro gakomeye kugira ngo abakundana barusheho gushimangira umubano hagati yabo.
Iyo urukundo rutangiye kuzamo agatotsi, nicyo gihe usanga abakundanaga basigaye bitana bamwana cyangwa umwe muribo adatinya kuvuga undi nabi. Hari ibimenyetso bitandukanye bishobora kukugaragariza ko umukunzi wawe atakikwitaho cyangwa atakigukeneye mu bizima bwe.
Menya bimwe muri byo Ibyamamare.com byateguye kubagezaho ubungubu ndetse nawe ibyo waba warushaho gusangiza bagenzi bawe ntakabuza wabyandika mu mwanya wagenewe ibitekerezo.
- Guhora ku mbuga nkoranyambaga.
Mu isi ya none dusigaye twita iya kijyambere bitewe n’ubumenyi n’ikoranabuhanga bigenda bitera imbere ndetse bikazana n’ibyabyo bitandukanye. Telephone ngendanwa ni imwe mu nzira ikoreshwa kuri izi mbuga nkoranyambaga, hari igihe rero bamwe bazihugiraho bikabije bakaba bakwibagirwa n’izindi nshingano basanganwe, yego telefoni zakubaka ariko iyo zinakoreshejwe nabi zirasenya. Nubona rero umukunzi wawe atangiye kujya ahinduranya imibare y’ibanga buri kanya, igihe kinini akihorera ku mbuga nkoranyambaga ndetse ukabona asigaye akunda gushyiraho amafoto ari wenyine, rimwe na rimwe ukumva yivugisha ko atagira umugabo/umugore cyangwa inshuti, aha uzatangire kumugenzura neza ntiwamenya neza ikibyihishe inyuma.
- kwihindura uwundi cyangwa agahindura inyambaro.
Nubana n’umukunzi wawe igihe kitari gito ukabona rwose mumeranye neza ndetse ukaba umumenyereye mu dushya ndetse no kwambara ibintu bitandukanye nyamara nyuma ukabona atangiye guhinduka mu migenzereze no myambarire rimwe na rimwe ibyo azi ko utanakunda ukabona aribyo yibandaho, aha uzamenye ko nta kindi ugomba gukora atari ukumuba hafi no kumukurikirana kuko ibyo ni bimwe mu bimenyetso bikwereka ko atakiguha agaciro.
- Kwigira ntacyo bimbwiye/indakoreka/intabwirwa.
Ubusanzwe umuntu wese waguye mu ikosa biramubangamira ndetse akanagira ipfunwe ry’ibyo yakoze, ibi bigaterwa nuko aba yumva yigaye koko cyane cyane mu maso y’abamubona ku mukunzi we bikarusha.Hari igihe rero uzabona umukunzi wawe atangiye kujya akora ibyo yishakiye yewe n’ibyo akoze bidahwitse ukabona ntacyo bimubwiye mu maso yawe, aha nta bandi bagabo ukeneye nta mukunzi ugifite uri kuvomera mu gitobotse ufate ingamba.
- Kugabanya imishyikirano.
Burya ku bakundana nta kintu cy’ingenzi nko gushyikirana kenshi mugasangira amakuru n’ibitekerezo. Kuko uyu mubano niwo utuma mukomera kandi mukumva mwisanzuranyeho nyabyo. Nubona umukunzi wawe rero atakivugisha, mwaba mwicaranye mukabura icyo muganira, cyangwa se rimwe narimwe kukubonera umwanya ngo mufate akanya mwicarane muganire ukabona bimugora, wikwirirwa ubaza byinshi rwose umufite utamufite yarigendeye nuko ataragusezera.
- Gukoresha telephone rwihishwa.
Telefoni ngendanwa zigira umwanya munini mu gusenya inkundo z’abantu nubwo zishobora no kubaka zikoreshejwe neza mu buryo bukwiye kandi mu gihe cyiza. Hari ubwo rero uzabona urikumwe n’umukunzi, afate telefoni ayishyire kure, nahamagarwa murikumwe ntapfe kwitaba, nanitaba ajye kwitabira hanze cyangwa mu bwiherero, wenda se nanitabira imbere yawe ubone atisanzuye. Nyamara mwatanduka ukabona rwose yitaba bwangu, iki nacyo ni ikimenyetso cy’uko hari ibyo agukinga kandi atakikwizera.
Iyo hari kimwe muri ibi bimenyetso cyatangiye kugaragara mu rukundo, gishobora gutera ingaruka yo gutandukana hagati y’abakundana.
KWIZERA Juvenal-Ibyamamare.com


text:
Ibyari by’inzuki bigizwe n’ibinyagu bigororotse biringaniye, buri kinyagu kikagira imirongo y’utwumba twa mpande esheshatu inzuki zibikamo ubuki, intanga cyangwa zikurizamo abyana. Gifite ishusho igoye aho inzuki zita kubana bazo, zikabikamo ubuki zikanarinda umwamikazi. Umutiba ni ikintu inzuki zuijyamo zigakoramo ibyari mo imbere. Igitekerezo ni uguha ingufu inzuki kugira ngo ziyubakire ibyari kuburyo bizorohera umuvumvu kuzigenzura no gusarura. Umutiba ushobora kugabanywamo ibice bitatu by’ingenzi,- iya gakondo, iyo ukuramo ibinyagu(amafuremu), n’iyakijyambere buhoro.
- Imitiba ya gakondo ni iyo bakora mucyaro bifashishije ibintu bitandukanye,bagacukuramo umwobo cyangwa bakabumba n’ibumba nk’icyungo, ariko mugihe bahakura inzuki nyinshi zirapfa.
- Umutiba ufite amafuremo akurwamo niwo wakijyambere wo korora inzuki. Ni wo bifashisha kugira ngo babone umusaruro mwinshi muri buri gihe nta guhungabanya inzuki. Ugira inzuki nyinshi, ubuki bugakorwa vuba mugihe cyo kuraba kw’ibihingwa.
- Umutiba ukoranye ubumenyi bucye, buragoye kubugenzura no guhakura birihuta mu mutiba ufite amafuremu bakuramo, umumaro ni muke ku mitiba ya gakondo. Inzuki zishishikarizwa kwiyubakira ibinyagu kumpande zo hejuru mu mutiba. Izo mpande zo hejuru zifata ikinyagu kuburyo iyo umuvumvu ahakura ariho afata. Umutiba ukoranye ubumenyi buke wubakwa bitewe n’ibikoresho bihari.


text:
MR JOSEPH PART 21( final)
.niba utarasomye PART 20 wayisoma hano hasi
https://dusabane.wordpress.com/2017/01/28/mr-joseph-part-20/
.
Aho twagarukiye ubushize
.
Birumvikana byari agahinda ndetse burya ngo ijambo umuntu avuze bwa nyuma riba rifite impamvu,gusa nakomeje kwibaza nti:” ngo tuzite kuri MAKUZA!! ninde se!!? ngiye kumva numva wa mugabo twasanze adoda inkweto akatuzana aravuze ati:…………..
.
Part 21
.
ngiye kumva numva wa mugabo twasanze adoda inkweto akatuzana aravuze ati: yooooh! Ese burya nimwe bana ba kamanzi!!! Njye: yeeeh! Nitwe nyine! Nonese ubundi uyu avuga ninde yavugaga ninde muvandi!? Ubwo ninjye wageragezaga kuvuga kubera ko abandi agahinda kari kabatwaye gusa nanjye siniyumvishaga uburyo twari tubonye umubyeyi wacu,agahita apfa!!
.
.
.
Umugabo we yamaze akanya atekereza cyane,ngiye kumva numva aravuze ati: yoooh! Sha rero mwabana mwe,mbere yo kugira icyo mvuga mbanje kubasaba imbabazi! Njye: ntacyo! Ngaho tubwire! Umugabo: shahu se! mwagize ngo makuza sinjye yashakaga kuvuga!! Njye: yeehh!ubwo se……ntararangiza ahita avuga ati: shahu rero buriya mwabana mwe!kera harumugabo witwaga hitimana Charles, yari umugabo ukunda ibintu cyane niwe wadutumye gutera ababyeyi ………. Njye: eeee! Utambwira ko nawe wari mubampemukiye se! makuza: hhum! Sha ndimo rwose,gusa abandi twakoranye ,narumvishe ngo hitimana yarabishe! Ngiye kumva numva aliane aravuze ati: yeeeh! Nonese wowe warokotse gute!?
.
.
.
Makuza: nibyo nyine narinkivuga! Ubwo nyine twamaze gutwika inzu ya kamanzi ariwe uyu se waba bana, turataha ariko njye mpita mbacika nza gutabara kuko numvaga umutima unshinja………njye: ayiweee!ubwo…….. makuza ahita avug ati: banza witonde ndangize!ubwo nyine ninjiye muruwo muriro mbasha kurokora papa wanyu gusa kuko nasanze mama wanyu we yashiririye,gusa sinamenye ko muriyo nzu harimo nabana! Njye: yooooh! Warakoze rwose pe! Nonese niwowe wagiye kumushyira ku…….. ntararangiza makuza aba aravuze ati: yego nyine nabonye ntahandi ho kumujyana, mpitamo kumushyira kumuryango wiwacu,gusa nanze kumwinjiza munzu kuko narimfitanye ibibazo na mukecuru wanjye! Gusa icyanshimishije nuko mama yaje kumwitaho akamuvuza agakira!
.
.
.
Njye: nonese muvandi! Koko papa yambwiye ko atakuzi,mwaje kumenyana mute! Makuza: hhhum! Nyine papa wawe yakundaga kujya gusura inzu mukecuru yabagamo,nyine murabyumva ko yabagamo wenyine kuko njye akenshi niberaga mumugi gushaka ifaranga!,ubwo nyine umunsi umwe twarahahuriye ndamumenya we ntiyamenya ,nyuma nza kumwibwira duhita twibanira murububwo buryo ndetse anyigisha no kudoda inkweto!…… njye: yoooh! Disi warakoze cyane, ndetse ndumva ariwowe nakwita umubyeyi dusigaranye njye na josiane!
.
.
.
Makuza yahise ahaguruka natwe turahaguruka turahoberana ndetse ahita avuga ati: mwabana mwe! Muri abantu beza njye narinzi ko mutambabarira,ubwo rero nkuko nabanye neza na papa wanyu, nanjye sinzemera kubatererana, kandi murakoze cyane! Nubwo twari tubuze umubyeyi wacu,ntakundi byari kumera twahise tudatangira gucukura aho hafi kuko makuza yari yatubwiye ko papa yamusabye kuzamushyingura mucyaro kuko yanganga umugi cyane bitewe nibyo yahaboneye! Mugihe tukiri muribyo twumva Jacob aravuze ati: sha jose! Reka nyarukire murugo nzane Yvette na claude kuko nabo ni inshuti nziza,basi batere akajisho kuri data wanyu! Sibyo!? Aliane: yooh! Nibyo rwose ahubwo nyaruka,ubwo ufite imodoka ntacyo!
.
.
.
Jacob yaranyarutse nkumurabyo aba arabazanye ndetse basanga icyobo tukirangije, claude na Yvette bareba kuri data wacu njye na josiane ndetse baramusezera bamuha nicyubahiro,ibyo birangiye turamumanura,tumushyingura bya gikene nta nisanduku ahubwo ikirago nkuko yabyifuje kuva kera! Ibyo birangiye rero,twafashe akanya ko gusenga,aliane aradusengera biratinda dore ko yari numuntu wubaha imana nubwo yarakize cyane,arangije numva josiane aravuze ati: none se jose! Uriya muswa ngo ni hitimana waduhemukiye turamugenza dute!? Ntarasubiza ,Jacob ahita afata josiane akaboko aravuga ati: shr! Rwose ndagusaba imbabazi kubyibyo data yakoreye umuryango wawe ndetse na joseph anyumve,sinakwita ko ari data kuko byarutwa nkamubura ndetse njye naringiye kubica we na uncle nuko joseph yambujije!
.
.
.
Njye: yoooh! Humura sha jaco! Ubw………ntararangiza, Jacob ahita avuga ati: ariko….ariko muziko, mukanya ngiye kuzana ba claude,nasanze papa murugo yicaranye nakandi kagabo hanze, nkumva karavuze gati:”boss! Uziko ya kamyo twabonye ishyamba yerekeye mo!!!” gusa sinabyitaho none ndibaza nimba batagiye guperereza kubyabaye jose!! Aliane: yeeeh! Ubwo nyine baraza guhita bajya gushakisha aho yahagaze! Ahubwo se jose! Wowe ntuhazi!? Njye: yego ndahazi kabsa!
.
.
.
Aliane aba yikojeje mu modoka ye azana camera n’akandi kuma ntazi ahita ambwira ati: ibyaribyo byose, hitimana araza guhita ajyayo, ubwo wowe,Jacob na claude mugiye kwihuta mubatange yo! Dore aka kuma gafata amajwi kandi iyi nayo ni kamera! Icyo muza gukora mwe, umwe aragenda ashyire aka kuma mu mufuka wa gasore, undi nawe araza gushaka uburyo ahisha kamera mutwatsi ariko ibe ireba kumurambo wa gasore, nizere ko gasore utahamukuye!! Njye: ibyaribyo byose uracyahari kuko sinawukozeho! Aliane: eeeh! Nibyiza cyane! Ubwo nimurangiza muhite mujya kwihisha ntibababone,ubwo natwe tugiye gihita tujya gushaka polisi nkuru kuri uncle wa Jacob, turaza dushakisha murabona tubaguyeho!
.
.
.
Jacob!yeeeh! ariko uziko aribyo we! Kuko niyo mwaza kuhayoberwa kamera naka kuma biraba gihamya kuko byanze bikunze baraza kwegera umurambo wa gasore! Ahubwo jose! Muze tugende turimo gukererwa!
Ubwo uko turi batatu,twahise tujya mwishyamba,tugize imana dusanga umurambo wa gasore ugihari,duhita tubikora uko aliane yabitubwiye duhita twihisha hepfo aho kuburyo ntamuntu watubona! Hashize akanya twumva kwihamyo hageze imodoka ebyiri, nzamuye agatwe ho gato mbona papa Jacob na wa mupolisi ndetse nabandi bagabo nka barindwi bahagaze kwikamyo ndetse mbona hitima n’umupolisi begereye wa murambo, kumutima nti:” eeeh! Wabona ibyacu bidakunze se di!!” abagabo bakomeje kuguma kwikamyo hashira umwanya uteri muto,ngiye kumva numva haje izindi modoka nkeshatu ndongera negura umutwe mbona ni abapolisi benshi baje ndetse mukureba neza mbona na nyina wa Jacob nawe azanye nabo, nkomeje kwitegereza neza mbona abasore ba hitimana bamanitse amaboko ndetse polisi zibatunze imbunda!
.
.
.
Ntakindi twakoze twahise tuzamuka turabasanga, gusa mama Jacob atubonye agwa mukantu ,ahita atubaza ati: niko se mwe ko muri hano bite!? Ngiye kubona mbona Jacob ahise ahobera nyina aramubwira ati: mama! uyu muswa ngo ni data,yagerageje kukwica koko!? Mama: hhhum! Ese uragira ngo si ikirura mwana wa! Dore ubu njye narinzanye polisi ngo nyereke aho bari bagiye kumpotorera kuko nabivugaga ntibabyemere gusa ikinshimishije nuko nsanze nabyo bihari, dore naruriya rugoryi ngo ni uncle wawe! Bicucu gusa!!
.
.
.
Papa Jacob: hahahaah!ubwose ibyo uvuga nibiki mada! Ntasoni ugatinyuka kubeshyera umugabo wawe ngo yashatse kukwica!? Umugabo yavuze atyo ahakana, mbona Jacob aragiye akura ka kuma mumufuka wa gasore,aragacana tugiye kumva twumva ibintu abagabo bavugaga byose birabashinja! Abagabo bahita barebana bagwa mukantu, hanyuma umupolisi mukuru ahita ababaza ati: niko se! aba baganira mo hano simwe! Ubwo murongera guhakana! Dore niki ngo ni igipolisi nukuri, ibi nibyo bisebya igihugu kabsa! Umva sha muhita mubambika mapingu vuba!
.
.
.
Papa Jacob yaraturebye yicwa nikimwaro ndetse nawe abona ko twamwizeho kuva kera, ibyo bitaravaho twumva izindi modoka zirimo kuza ,zitugezeho tubona ni aliane nabandi bapolisi benshi gusa aliane yashimishijwe nuko asanze ibintu byakemutse kuko twari tumaze kumubwira uko byagenze! Murabyumva namwe ibyishimo byari byose kuko twari turangije gukemura ikabazo ndetse na mama wacu agarutse( mama Jacob).
.
.
.
Ibyo byararangiye iminsi iricuma ndetse ubukwe bwanjye n’ubwa Jacob buza kubera umunzi umwe, birumvikana njye nimpanga yanjye twari dukoreye ubukwe rimwe ndetse byari ibirori byitabiriwe nimbaga nyamwinshi, makuza niwe wari uduhagarariye nkumubyeyi njye na josiane kuko kamazni data wacu yari yarapfuye, kandi nkuko mubyumva hitimana ntiyagombaga kuhaboneka kuko yari yarakatiwe Burundi. Uwo warumunsi wibyishimo rero ndetse igihe cyo kwambika Sandrine impeta cyarageze ndayimwambika nawe afata indi agiye kunyinyambika mba ndakangutse ndikanga amashuka nyajugunya hejuru, ndavuga nti:” eeeh! Ese burya narotaga badi!ee mbega inzozi weee!
.
.
.
Ihangane ugire icyo uvuga kuriyi nkuru nkumuntu wayisomye!
.
.
.iyi nkuru yahimbwe ndetse inandikwa na Mukiza Willy Maurice
.
.turashimira cyane ababanye natwe from 1-21,
.
………..TURABAKUNDA CYANEEE…
Mushobora gukomereza kuri iyi nkuru yindi niba utarayisoma
A MOMENT IN BELGIUM PART 1 | Dusabane Magazine
https://dusabane.wordpress.com/2017/03/03/a-moment-in-belgium-part-1/
Gyangwa se ukaba wasoma iyi yindi
Inkuru ndende (serie): BEN’S HIGH SCHOOL ENTRY PART 1 | Dusabane Magazine
https://dusabane.wordpress.com/2017/01/30/inkuru-ndende-serie-bens-high-school-entry/


text:
Ni igikorwa cyahuje abanyeshuli bo mu mirenge itandukanye yo mu mujyi wa Kigali hagamijwe kubakangurira uko bagomba kwifata mu guhitamo amasomo baziga muri kaminuza kuko abenshi ari abarangije amashuli yusumbuye. Aba bose bahuriye mu ishuli rya KIM University nka kaminuza yari yakiriye iyi nama.
Muri ibi biganiro, abanyeshuli bagize umwanya wo kuganirizwa na Richard Tusabe umukozi mu kigo cy’igihugu gishinzwe imisoro n’amahoro, Peter Rutaremara umuyobozi ukuriye inama nkuru y'ubutegetsi muri KIM University ndetse na Kalisa Sunday wari wavuye mu kigo cya ICPAR.
Muri ibi biganiro, aba bayobozi bagiye bagira inama abanyeshuli ko bagomba kujya bajya mu masomo bisangamo ariko bakanareba niba ayo amasomo azabafasha guhatana ku isoko ry’umurimo.
Tusabe Richard umuyobozi mukuru mu kigo cy’igihugu gishinzwe imisoro n’amahoro (RRA) yatangiye aburira abanyeshuli ko bagomba kujya bajya mu masomo babona afite akamaro cyane ku isoko ry’umurimo atari ukujya mu masomo yoroshye adafite imbaraga ku isoko ry’umurimo.
“Ndabizi abenshi muri mwe mukunda kujya mu masomo aboroheye. Ariko reka mbabwire ikintu kimwe, ntabwo ari umwanzuro mwiza kuri mwe. Mujye mu masomo mwizera ko azabafasha ku isoko ry’umurimo. Guhitamo ni ingenzi ariko ugahitamo ibizagufasha ejo hazaza”. Tusabe Richard
Richard Tusabe Umuyobozi wa Rwanda Revenue Authority
Kalisa Sunday umuyobozi muri ICPAR yahanuye abanyeshuli ababwira ko bagomba kujya bahitamo ibyo bazakora bidaciye mu kuba hari uwabahitiramo kuko baba bategura ejo habo heza.
“Hari inyungu mu kuba wahitamo umwuga uzajyamo urangije kwiga. Biroroshye cyane ko byakugora iyo bigeze igihe cyo guhitamo. Birasaba ko mugira inzobere zibafasha guhitamo aho mufite ingufu n’impano kugira ngo bibubakire ejo hazaza mu buryo buzabafasha kubabo mwishimiye ibyo mukora”. Kalisa Sunday
Rutaremara Peter umuyobozi muri kaminuza ya KIM yabanje kumurika gahunda y’amasomo bafite ijyanye n’amasomo aboneye. Yagarutse ku ngingo yo kuvuga ko isoko ry’umurimo riba risaba ko habaho abafite akazi batanga n’abagakeneye, gusa yababwiye ko abakeneye akazi baba basabwa kuba bafite ibyangombwa n’ubumenyi buboneye.
“Isi ikeneye abantu babanyamwuga banafite ubumenyi bufite ireme n’ubunararibonye kugira ngo bazahure n’imbogamizi mu kazi ariko bagere ku ntego biciye mu gukoresha bwa bumenyi n’ubuhanga bafite. Nshyigikiye buri wese ufite ubushake bwo kuba umucungamali w’umunyamwuga kugira ngo atugane kugira ngo tumuyobore mu mwuga yifuza”. Rutaremara
Peter Rutaremara umuyobozi ukuriye inama nkuru y'ubutegetsi muri KIM University
Mu isozwa ry’ikiganiro, abanyeshuli bo mu masomo atandukanye bagiye bagaragaza ko batewe ishema no kuba babwiye ibintu by’ingenzi bizabafasha muri gahunda baba batekerezaho mu buzima bwabo bwa buri munsi kandi bizabafasha mu gutegura ubuzima bwabo buri imbere.
Nkurunziza Benie umwe mu banyeshuli bashya muri KIM yavuze ko mu buzima bwo kwiga usanga buri munyeshuli afite inzozi ku mwuga akunze ariko ugasanga abuze umuntu ubizobereye wamufasha guhitamo neza. Gusa ngo nyuma yo kumenya ko iki kiganiro cyateguwe yaje kwishimira kwitabira kugira ngo agire ibyo yakuramo bizamufasha guhitamo umwuga akunze.
Abanyeshuli bitabiriye inama bose bahawe icyangombwa cy'ubwitabire (Certificate of Participation)
Abanyeshuli bahabwa impanuro zabafasha guhitamo umwuga buri umwe yiyumvamo
Imwe mu nyubako za KIM